Makina bat kontu

Bizileku beroak baino, kiskalgarriak

Paralvinella sulfincola deituriko harra lekurik arrotzenetakoan bizi da, itsas hondoan dauden iturri hidrotermalen ondoan hain zuzen ere. Har hauen portaera eta fisiologia aztertzeko Harvard eta Washingtoneko Unibertsitateko ikerlari-talde batek aquarium batean kokatu ditu aipatu harrak naturalki jasaten duten tenperatura eta presio altuak simulatuz.

Aquarium berezi horretako baldintza fisikoak aktibatu zirenean harrak 45 eta 50 gradu arteko lekuetan kokatu ziren eta hor iraun zuten zazpi ordu baino gehiago. Zientzialarien arabera harrek gorputza tenperatura horiek jasateko prest baldin badute ere, beste arrazoi bat ere badela uste dute: elikadura. Baldintza gogor horietan bizi diren bakterioak jaki goxoa dira Paralvinella sulfincola harrarentzat. Hala ere 60tik gorako tenperaturetatik ihes egiten dute harrek, nahiz eta hainbat bakterio 100 graduko tenperaturetan bizi den.

Itsas azpiko bero hidrotermalen fisika orain 30 urte ezagutzen da eta bertako tenperaturak milaka gradutakoak izaten dira. Materiala sedimentatzen joaten den neurrian tximiniak sortzen dira eta tximinia horien ertzetan tenperatura txikitzen joaten da tximinia handitu ahala. Hain zuzen ere tenperatura 50 gradura hurbiltzen den lekuetan azaltzen dira aipatutako harrak.

Txolarreen populazioa behera

Parisko historia naturalaren museo nazionalak azaldu berri duenez, azken urteotan txolarreen populazioa behera etorri omen da Mendebaldeko Europa osoan. Ornitologoak oso kezkaturik daude, txolarrea gizakiaren bizilekuekin oso loturik baitago.

Arazoa larriena Erresuma Batuan da, bertan txolarrearen populazioa %90 inguru jaitsi baita azken hamabost urteetan eta ondorioz Passer domesticus txoria desagertzeko arriskua duten espezie-zerrendan kokatu da.

Hala ere, arestian esan bezala Mendebaldeko Europa osoko arazoa da txolarreen populazioaren txikitzea. Beste espezie batzuen konpetentzia gogorra? Poluzioak? Gaixotasunak? Uhin elektromagnetikoak (telefono higikorrak)? Ideia hauek guztiak daude zientzialarien buruetan, baina orain arte ez da hipotesi zientifiko fidagarririk aurkeztu.

Hau dela eta, Frantziako zientzialariak mobilizatu egin dira eta Parisen bertan hamar behaketa-estazio prestatu dira txolarreen populazioaren eboluzioa neurtu ahal izateko.

Beraz, datozen hilabeteetan gai honek berri ugari emango dizkigu.


Abadiñon, Berrizen, Durangon eta Elorrion 83 emakumek jaso zuten arreta indarkeria jasategatik 2018. urtean

Durangaldeko lau herritan 83 emakumek jaso zuten arreta indarkeria jasateagatik. Durangaldean emakumeen aurkako indarkeriari aurre egiteko jarduera- eta koordinazio-lanetarako II. Protokoloan hainbat instituzio eta elkarte aritzen dira elkarlanean. Iazko datuak batzen dituen txostenean Abadiñoko, Berrizko, Durangoko eta Elorrioko datuak bildu dituzte. Orain urte biko datuekin alderatuta, zazpi pertsona gehiagok jaso behar izan zuten arreta, eta 2016an baino hogei emakume gehiagok. Kasuen %60 baino gehiago Durangon gertatu ziren, 51 hain zuzen ere. Berrizen beste 13 kasu egon ziren; Abadiñon, 10 gehiago; eta Elorrion, 9. Urtarriletik martxora arteko hiruhilekoan erregistratu zen emakumeei eskainitako arreta kopururik handiena (29); Uztailetik irailera bitarteko hiruhilekoan, ostera, arreta kopururik baxuena erregistratu zuten (15). Lau herrietako jai nagusiak urtearen erdiko hileetan daude, baina ez zen inongo eraso sexistarik salatu herrietako jaietan.

II. Protokoloko kideek azpimarratu dute txostenean %87 genero-indarkeria kasuak izan direla. Gainerakoei erreparatuz, kasuen %7 indarkeria sexistak izan dira, eta beste %6a sexu erasoak. Bestalde, hamar biktimatik zazpi 40 urtera arteko emakumeak izan ziren, eta beste hirurak 40tik 65era artekoak.

Protokoloaren barruan sartuta dauden eragile eta taldeek esan dutenez, "kezkagarria da indarkeria matxistak biztanleria gaztearen artean duen presentzia". Erasotzaileen profila aztertuz, hamarretik lau 30 urtetik beherakoak izan ziren, eta beste bost 31tik 50 urte ra bitartekoak. Horrez gainera, erasotzaileen erdiak bizkaitarrak izan ziren, eta %15 erasoa egin zuten udalerrikoak.

Seme-alabekiko eragina

Biktima batzuk gurasoak dira, eta jasandako erasoek euren seme-alabei ere eragin die. Bizkaiko genero indarkeria egoeren arretari buruzko Zifren Txostena argitaratu zuten, eta Durangoko datu batzuk azaldu zituzten bertan. Artean, biktimei eskaini zizkieten harrera etxeak zenbat erabili diren aztertu zuten. Herrietako bat, II. Prokoloan agerzen ez den Zornotza da. Bertan lau plaza zeuden eskuragarri, eta Durangon beste bost. Zornotzan ama bat eta bost seme-alaba, eta Durangon bi ama eta hiru seme-alaba egon ziren harrera etxe horietan. Aurten gertatutako erasoen biktimen datuak ez dituzte urtarrilera arte ezagutaraziko.

Datuak datu, zenbaki hauek ez dute indarkeria matxistaren arloan errealitate osoa islatzen. Hainbat arrazoirengatik, kasu asko ez dira protokoloak koordinatzen dituen zerbitzuetara heltzen. Pertsona horien kasuak zenbaki eta estatistiketatik kanpora gelditzen dira. Hala ere, ez du esan gura egon ez denik. Txostenak argi uzten du jazo diren kasu batzuen ingurukoa dela azterketa. Ildo horretatik, protokoloaren testuinguruan, indarkeria matxista prebenitzeko eta arreta eskaintzeko baliabideak eta ekintzak gauzatzen dira. Protokoloak ehun sozialera eta elkarteen ehunera zabaltzen du koordinazioa. Era berean, errealitate honen aurrean instituzioek ematen duten erantzuna hobetzea dutela helburu azpimarratu dute. Indarkeria jasaten duten emakumeen beharrizanak lantzen dituzte pertsona hauen eskubideak bermatzeko.


[BIDEOA] Abesti berria kaleratu du Izarok

Tiempo ausente berrogeialdian konposatu eta grabatu du abeslari mallabiarrak. Etxean grabaturiko irudiekin bideoklipa osatu du, baita ere.

Koronabirusak eragindako krisiaren ondorioz Limones en invierno aurkezteko bira udazkenera atzeratu behar izan du Izarok. Hala ere, musika berria egiteko baliatu du itxialdi sasoia. "Ezin nien eutsi jotzeko gogoei, biraren etengabeko atzerapenak sortzen didan penari, kultur arloko prekarietateari, kontzertuei, ahaleginari, lanari, diruari, publikoari, energiari, abesteari, dantzari, oholtza gainean izerditzeari, nerbioei. Beldurra sentitzen hasi nintzen, musikan dudan lekua denboran galtzeko aukera ikusita. Gu gelditu arren, denbora ez da geldintzen. Eta nik, beharrezkoa dut itzultzea" azaldu du Izaro Andresek ohar baten bidez.


Patta ta Sendaezinek girotuko dute Azkoitiko garagardo azoka, larunbatean

Iazko garagardo azokan jende asko bildu zen asteburu osoan zehar (Argazkilaria: Onintza Lete Arrieta)

Ez da garagardoa edateko aitzakiarik faltako astebukaera honetan, bi garagardo azoka izango baitira eskualdean. Azpeitiko gaztetxean izango da bat, eta gaur arratsaldean irekiko dute. Bestea, bihar hasiko da, Azkoitiko plazan jarriko duten karpan, Iraurgi Saskibaloi Taldeak antolatuta. Azpeitikoa larunbatean amaituko da, eta Azkoitikoa, berriz, larunbatera arte irekita egoteaz gain, hurrengo ostiral eta larunbatean ere zabalduko dute.

Azpeitiko Gaztetxearen VI. Garagardo azoka izango da aurtengoa, eta aurreko urteetan ez bezala, ostegunean hasi beharrean, asteazkenean hastea erabaki dute. Egunero 18:00etan irekiko dituzte ateak, eta iluntze partean afariak ematen hasiko dira. Solomo, hirugihar eta saltxitxa ogitarteko zein plater konbinatuak eskainiko dituzte.

Hainbat motatako musikarekin girotuko dute gaztetxea. Gaur «munduko zenbait txokotako musika» izango da entzungai. Bihar irlandar musika izango da, etzi euskal musika eta larunbatean erromeria giroa. Azken egunerako, 19:00ak inguruan dardo txapelketa ere antolatu dute gaztetxean bertan. Honako garagardoak izango direla aurreratu dute: Guinness, Paulaner (gariarena eta horia), Murphys, Affligem, Foster’s, Amstel Oro eta Amstel arrunta. Garagardo arruntaren prezioa 2,70 eurokoa izango da, eta bereziarena, berriz, 3,70 euro.

Anaitasunari omen

Azkoitirako hainbat ekimen prestatu dituzte ISBkoek. Bihar, azokari hasiera emateko, adibidez, Anaitasunari omenaldia egingo diote, mailaz igotzea lortu dutelako. «Festa giroko musika» izango dela aurreratu dute. Datorren larunbatean Patta ta Sendaezinak taldeak girotuko du azoka. Hurrengo asteko larunbatean ere kontzertu bat izango dela jakinarazi dute.

Bihar 20:00etan irekiko dute plazan jarriko den karpa, baina gainontzeko egunetan 19:00etatik aurrera edan ahalko da garagardoa bertan. Egunero 2:00etan itxiko dutela ere adierazi dute. Honako garagardoak eskainiko dituzte: Murphys, Maes, Heineken, Guinness, Affligem, Buckler eta Paulaner (gariarena, horia eta gorria). Garagardo berezia 4,50 euro kostako da, eta arrunta, berriz, 3,50 euro.

Jatekorik ere ez da faltako Azkoitiko garagardo azokan. Izan ere, saltxitxak, txerri ukondoa eta oilasko erdia egongo dira jateko moduan. Oilaskoa aurrenengo aldiz izango da bertan: «Eskaintza zabalduko dugu. Azpeitian arrakasta izan zuen iaz, eta Azkoitian ere hala izatea espero dugu», azaldu dute.


Diez azken agintaldirako berrautatuko dute

Maiatzaren 21ean eta 22an, Iruñeko Baluartean, LABek VI. Kongresua egingo du. Kongresu horren bidez, eredu sindikalean eta subiranotasunerako bidean sakondu nahi dute, langile-munduak eta Euskal Herriko gizarteak planteatzen dituzten erronka berriei aurre egiteko. Ahaztu gabe, betiere, egungo nazioarteko globalizazio kapitalistako egoeraren testuingurua batetik, eta klaseko eta herrien arteko solidaritatearen globalizaziokoa bestetik.

Rafa Diez, 1992az geroztik sindikatu abertzale horren idazkaritza nagusiko buru izan eta gero, berriro hautatuko dute kargurako, itxura guztien arabera, VI. Kongresu horretan. Hala ere, berriro hautatzea gertatuta ere, azken aldia izango da, Diezek berak iragarri duenez, sindikatu horretako estatutuek agintzen dutenari jarraituz.

LAB izaera soziopolitikoa oso sendotua duen proiektu sindikal moduan iritsiko da kongresu horretara. Proiektua, gainera, nazionala izango da, Euskal Herri osoan presente dagoen sindikatu bakarra baita oraingoz. Kongresu hori egiten duten unean, afiliatuen kopurua 35.000ra iritsia izango da. Era berean, sindikatu abertzale horren ordezkaritza gehituz joan da azken urteotan, eta, ELArekin ûgehiengoa duen sindikatu abertzaleaû eta ESKrekin batera, gehiengo sindikal abertzalea osatu dute.

Prozesu subiranista eta kontrabotere antineoliberala Militanteak eztabaidatzen ari diren ponentzien arabera, kongresuaren asmoa, alde batetik, sindikatuaren izaera soziopolitikoa berrestea da, "aldaketaren subjektu" moduan, eta, bestetik, kontrabotereko ereduan sakontzea, indarrean dauden molde neoliberal eta kapitalistako politika ekonomikoei aurre egiteko. Euskal Herrian sorturiko egoera berriaren aurrean, "demokraziazko eta bakezko jokaleku berri bateranzko bidean" baita Diezek dioenez, sektore askok eskatzen dute jokaleku berri horren neurriko erantzun maila. Horregatik, VI. Kongresu horrek LABengandik eta sindikalismo abertzaleagandik lortu nahi duena da "gauza izan dadila aldaketa politiko eta sozialeko prozesu horretan gero eta konpromiso handiagoak bereganatzeko, estrategia subiranista, demokratiko eta nazional baten barruan". Alde horretatik, "Euskal Herriko prozesu subiranistan erreferente bat izatea" da sindikatu abertzale horren erronka nagusietako bat.

Esparru ekonomikoan eta sindikalean, kongresu horrek lan-merkatuan sumaturiko gabeziei helduko die, eta Euskal Herriko markoa bultzatuko du lan harremanetarako. Horretarako, beste erakunde sindikal batzuekin lan egin beharra azpimarratuko du. Kongresuak, testuinguru horretan, klaseko sindikatuaren ereduan sakondu nahi du, indarrean dauden politika ekonomikoen kontrabotereko elementua izan dadin. Ildo horretan, ponentzietatik kritikatu egiten da nola neoliberalismoak klaseko subjektua konpartimentu estanko handietan banatu duen: langile finkoa, prekarioa, azpikontratatua, immigrantea, emakumea, autonomo faltsuak, eta abar. Neoliberalismoak edo kapitalismo basatiak egin duen langile-klasearen zatikatze horrek, ponentziaren arabera, zailtzen ari du interbentzio sindikala. Horregatik saiatuko da kongresua formula berriak bilatzen, sindikatuak errealitate horren gainean modurik eraginkorrenean jardun dezan.

Eraginkortasun handiago horretarako, LABek egoera berrira egokitu nahi du bere antolamendu sindikala. Horretarako, sindikatua are gehiago eskualdekatuko da, eta bere esku hartzea Euskal Herriko lurralde guztietako 17 eskualdetan banatuko du: Ipar Euskal Herria, Donostia-Hernani, Oarso-Bidasoa, Tolosa-Goierri, Kosta-Urola, Debaldea, Bilbo, Eskumaldea, Ezkerraldea, Durangaldea, Busturialdea-Lea, Gasteiz-Errioxa, Hego Uribe-Arratia, Aiara, Iruñealdea-Pirinioak, Sakana-Larraun eta Erribera-Erdialdea. Era berean, sektoreak beste era honetara ordenatu nahi ditu: Metala; Eraikuntza; Kimikoak eta kidekoak; Zerbitzuak, Administrazioak eta Osasuna; Irakaskuntza; eta Garraioa eta Itsasoa.

Gero eta afiliatu eta ordezkari gehiago

LAB sindikatua gehituz joan da bere afiliatu eta ordezkarien kopuruan, eta, aldi berean, Euskal Herriaren Iparraldean nahiz Hegoaldean presentzia eta ordezkaritza dituen lehen sindikatu abertzalea da. Gaur egun, 34.500 lagunetik gorako afiliazioa du, eta kongresurako espero dute 35.000 laguneko kopurura iritsiak izango direla. Horrek esan nahi du %6 baino gehiago hazi dela 2002. urtearekin alderatuz. Bizkaian ditu afiliatu gehien (12.957); Ipar Euskal Herrian, berriz, %9,84 ditu. Nabarmentzekoa da, halaber, afiliatuen %13 (4.532) gazteak direla, eta %31 (10.636) emakumeak.

LABen ordezkari-kopurua ere pixkana handituz joan da. Horrela, 2003ko abenduaren 31n, sindikatu abertzale horrek 3.954 delegatu zituen Gipuzkoan, Bizkaian, Araban eta Nafarroan; hau da, 1998ko aurreko hauteskundeen prozesua itxitakoan baino milaren bat gehiago, eta 2002ko abendukoa itxitakoan baino 300 delegatu gehiago. LABen ordezkaritzaren pisurik handiena Hego Euskal Herriko enpresa ertain eta handietan dago, horietako batzordeen ordezkaritzaren ia %17ra iristen baita. EAEri bakarrik lotzen bagatzaizkio, sindikatuak gainditu egiten du ehuneko hori, eta ordezkaritza %17,6raino igotzen zaio, CC.OO.-enetik oso hurbil, hark segitzen baitu bigarren indar sindikala izaten, ELAren atzetik, zeinek ordezkaritzaren %37,52a baitauka.


Ostiralean emango diote hasiera VII. Tuba Jaialdiari Azpeitian

Arnasketa zirkular aurreratuko tailerra izango da ostiralean, udaletxeko ganbaran. 23:00etan Di To Wo taldearen didgeridoo kontzertua izango da Sanagustin kulturgunean, eta ondoren, Tuba Jaialdiko musikariek Jam Session-a eskainiko dute. Zapaturako prestatu dute egitaraurik oparoena.

Azpeitiko Metal Boskoteak Tuba Jaialdia antolatu dute zazpigarren urtez datozen egunetarako. Bihar, irailak 29, emango diote hasiera prestatutako egitarauari Iñar Sastreren pianoz lagundutako entzunaldiarekin Donostiako Tabakaleran, eta zapatura arte luzatuko da jaialdia. Izan ere, ekitaldiz betetako hiru egun antolatu dituzte, eta kontzertuez gain, tailerra eta bazkaria ere izango dira.

Azpeitira ostiralean, irailaren 30ean, iritsiko da Tuba Jaialdia. 17:00etan arnasketa zirkular aurreratuko tailerra izango da, doan, udaletxeko ganbaran. Iban Nikolai oiartzuarrak eskainiko du tailerra, beste bi musika maisuren laguntzarekin. 23:00etan Di To Wo taldearen didgeridoo kontzertua izango da Sanagustin kulturgunean, eta ondoren, Tuba Jaialdiko musikariek Jam Session-a eskainiko dute.

Zapaturako, urriaren 1erako, prestatu dute egitaraurik oparoena. Izan ere, goizean hasi eta arratsaldera bitartean hainbat egitasmo antolatu dituzte. Hala, 09:15ean Azpeitira etorriko diren hainbat tuba jotzaileei ongi etorria egingo diete, Udal Musika Bandaren Soreasuko lokalean. Ondoren, guztiek batera entseguak egingo dituzte, eta eguardi partean bazkarirako tartetxoa hartuko dute, Zokoa soziedadean. 19:00etan izango da zitarik garrantzitsuena, kontzertua eskainiko baitute plazan, Juan Antxieta Musika Eskolako ikasleekin elkarlanean, eta horrekin amaituko dute VII. Tuba Jaialdia.

Hemen, datozen egunetako egitaraua:

Irailak 29, osteguna

20:30: Iñar Sastreren eskutik pianoaz lagunduriko entzunaldia, Donostiako Tabakaleran.

Irailak 30, ostirala

17:00: Arnasketa Zirkular Aurreratuko tailerra, udaletxeko ganbaran, doan.

23:00: Di To Wo taldearen didgeridoo kontzertua. Ondoren, Tuba Jaialdiko maisuen Jam Session-a.

Urriak 1, zapatua. Tuba Eguna

09:15: Kanpotik herrira datozen tuba jotzaileei ongi-etorria, Udal Musika Bandak Soreasun duen lokalean.

09:30: Beroketak, tailerrak eta entsegua.

14:30: Bazkaria, Zokoa soziedadean.

19:00etan kontzertua plazan, Juan Antxieta Musika Eskolako ikasleekin elkarlanean.


Leitzako santiburtzioen antolaketa ere bertan behera utzi dute

Leitzako Pesta Batzordeak atzo gauean, maiatzaren 21ean, jakinarazi zien herritarrei erabakia. Covid-19 pandemiak sortutako testuingurua dela eta aurtengo herriko pesten antolaketa bertan behera uztea erabaki dute. Dena den, abuzturako oraindik hilabeteak falta direnez, pesta batzordeak biltzen jarraituko duela ere jakinarazi dute: «momentuan momentuko balorazioa egiteko».

Aurtengo egoera berezia dela, «gure gogoaren baitan pestak egonda ere, ezin dugu beste alde batera begiratu» zioten oharrean. Herritarrei animoak ere bidali dizkiete: «borondatearen eta lanaren indarraz, irudimenaren handitasunaz eta herri baten ekimen geldiezinaz Leitzako herriak aurrera darrai. Gora Leitzako herria!».


Hasi dira andramaixetako egitaraua etxez etxe banatzen

Gaur eta bihar artean herriko etxe guztietara iritsiko da udalaren argitalpena, abuztuaren 14tik 20ra bitartean izango diren ekitaldi guztiekin.

Azkoitiko Udala gaur hasi da datorren astean ospatuko diren Andre Mari festetako egitaraua etxez etxe banatzen. Gaur eta bihar artean herriko etxe guztietara iritsiko da udalaren argitalpena, abuztuaren 14tik 20ra bitartean izango diren ekitaldi guztiekin.

Musika Bandak botako duen txupinazoarekin hasiko dira andramaixek, hilaren 14ko eguerdian; aurretik, 11:30ean, 150 urte bete dituen Banda omenduko dute udaletxean, eta bandakide izandako guztiak gonbidatuta daude ekitaldira.

Andramaixetan egingo diren bazkarietarako –hilaren 16an Ikurrinaren plazan egiten den familia bazkarirako eta abuztuaren 18an Herriko Plazan egiten den kuadrillen bazkarirako– izen ematea irekita dago, Halaber, festetako zapia erosi nahi duenak horretarako aukera izango du zapatu honetan, abuztuak 10, 12:00etatik 13:00etara, Kontzejupean.

Sentsibilizazio guneak

"Festen harira, Udalak bi mezu argi luzatu nahi" dituela nabarmendu du, "bata, gehiegizko kontsumoek eragin ditzaketen arriskuen ingurukoa, eta bestea, indarkeria matxistaren aurkakoa; eraso sexistarik gabeko festak aldekoa".

Horregatik, "sentsibilizazio eta prebentzio neurri gisa", bi gune jarriko dituzte martxan andramaixetako egunetan. Hilaren 14an, parrokia atarian, alkoholemia froga prebentiboak egiteko eta informazioa zabaltzeko gunea jarriko dute 23:00etatik 02:00etara; Eusko Jaurlaritzak babestutako gunea izango da hori. "Postuan, halaber, alkoholimetroak eta erregeleta informatiboak banatuko dira, non agertzen den zer nolako alkohol tasa izan dezakeen pertsona batek edandakoaren eta bere sexuaren, pisuaren edo altueraren arabera", azaldu du udalak.

Indarkeria matxistari dagokionez, hilaren 14an, 16an eta 18an, 20:00etatik 01:00etara, Beldur Barik Gunea jarriko dute Herriko plazan. Bertan, erasoei eta indarkeria sexistari aurre egiteko informazioa eta aholkuak emango dituzte.

Egitaraua

Hau da. egunez egun, udalak prestatu duen andramaixetako egitaraua. Aurreko urteetan bezala, mugikorretarako aplikazioa ere sortu dute, egitaraua sakelakoan kontsultatu nahi dutenentzat:

Abuztuak 14, asteazkena

11:30. Azkoitiko Musika Bandari omenaldia. Udal Areto Nagusian. Ekitaldi irekia.

12:00. 2019ko Andramaixei hasiera emango dien txupinazoa botako du Musika Bandak jarraian, Ondo pasau Andramaixek joaz. Ondoren, Musika Bandaren, Parrokiako abesbatzaren eta Iraurgi abesbatzaren laguntzaz, Azkoitia abestuko dute plazan, eta Eltziegoko dultzaineroek Kandido obra eskainiko dute.

12:30. Azkoitiko, Txantreako eta Buztintxuriko erraldoi eta buruhandien kalejira.

17:00. Haur parkea Herriko plazan (puzgarriak, gazteluak...).

19:30. Rockalean musika kale ikuskizuna.

19:50. Udalbatzari parrokiara lagunduz, Txalkor txistulari taldeak Alkate Soinua joko du.

20:00. Herritarrek, parrokian, Ignacio Busca Sagastizabalen Salbea zazpi ahotsetara eta Aita Nemesio Otañoren Ave Maria bost ahotsetara abestuko dituzte. Amaitzeko, Mariano Garciaren Ama Birjinaren edertasun. Bakarlariak: Felix Uranga baritonoa eta In?aki Goenaga tenorea. Organoan: Jose Luis Frantsesena. Zuzendaria: Inazio Alberdi.

23:00. Gozategi taldearekin dantzaldia, Herriko plazan.

Abuztuak 15, osteguna

09:30. Eltziegoko dultzaineroen kalejira.

10:00. Herriko Musika Banda eta Txalkor txistulari taldearen kalejira.

10:50. Udalbatzari Parrokiara lagunduz Herriko Musika Bandak, Txalkor txistulari taldearen laguntzaz, Alkate Soinua joko du.

11:00. Meza Nagusia.

12:00. Eltziegoko Dultzaineroek lagunduta, erraldoi eta buruhandien kalejira.

13:00. Herriko Musika Bandaren eta Txalkor txistulari taldearen kontzertua, Kontzejupean.

17:00. Pilota partidak, Gurea pilotalekuan. Zarauzko pilota torneoko finalaurrekoak.

17:30. Zezen txikiak eta poniak, Trenbidearen Zumardian.

18:30. Freestyle Bike Show ikuskizuna, Balda plazan.

20:00. Azkoitiko Gimnasia Erritmiko taldearen erakustaldia, eliz atarian.

20:00. Eltziegoko dultzaineroen kalejira.

22:00. IX. Film Laburren Lehiaketa, Herriko plazan.

23:45. Deus Ez taldearen kontzertua, Herriko plazan.

Abuztuak 16, ostirala

09:30. Eltziegoko dultzaineroen kalejira.

10:00. Txalkor txistulari taldearen kalejira.

10:50. Udalbatzari parrokiara lagunduz, Txalkor txistulari taldeak Alkate Soinua joko du.

11:00. Meza Nagusia.

12:00. Erraldoi eta buruhandien kalejira.

12:15. Aurreskua, Herriko plazan.

13:00. Azkoitiko Musika Bandaren eta Eltziegoko dultzaineroen kontzertua, Kontzejupean.

14:00. Haur eta gurasoen bazkaria, Ikurrinnaren plazan.

17:00. Gazteentzako jolas dinamikoak, Balda plazan.

17:00. Diskopuntx ikuskizuna, adin guztientzat, eliz atarian.

19:00. Sahatsa dantza taldeko kideen eta herritarren partaidetzarekin, plaza dantzak, eliz atarian.

23:00. Suzko erroberak Baztarrikaldetik, Pirotecnia Zaragozana etxearen eskutik.

23:30. Modus Operandi taldearen kontzertua, Herriko plazan.

Abuztuak 17, larunbata

09:00-10:00. Azkoitiko kultur elkarteak eraturiko XXXVIII. Inazio Iriarte Margo Lehiaketako zigilu jartzea, Torrezuri erakustokian. Bukatutako lanak 14:00etatik 15:00etara bitartean jasoko dira, Torrezurin.

09:30. Herriko trikitilari eta dultzaineroen kalejira.

09:30. Gipuzkoako Blonda lehiaketa, Plazaberrin.

11:00. Herriko trikitilari gazteen kalejira.

12:00. Txalkor txistulari taldeak lagunduta, erraldoi eta buruhandien kalejira.

12:00. Herri kirol jaialdia, Herriko plazan.

12:30. Jubilatuen meza, parrokian.

14:30. Jubilatuen bazkaria, Loiolako Kiruri jatetxean.

17:30. Txiki Chef eta retro jokoak, Herriko plazan.

18:00. Dantzari Bikote Gazteen Txapelketa, Balda plazan.

19:30. Inazio Iriarte XXXVIII. Margo lehiaketaren sari banaketa, Torrezurin.

22:00. Erromeria, Elustondo anai-arrebekin, Balda plazan.

22:00. 11. Diva - Sat Idi dema saria, herriko probalekuan.

23:00. Suzko zezena, Balda plazan. Ondoren, erromeriak jarraituko du.

Abuztuak 18, igandea

11:00. Atletismo saioa, Balda plazan. Ondoren, XVIII. Andramaixetako Milia, Xeye atletismo taldeak antolatuta.

14:30. Bazkari herrikoia, Herriko plazan.

16:30. Brincadeira batukada taldea, herriko kaleetan.

17:30. Apar festa, Balda plazan.

18:30. Zezen txikiak, Plazaberrin.

22:00. Lisker taldearekin dantzaldia, Herriko plazan.

00:00. Suzko zezena, Herriko plazan.

00:15. Perkulights batukada taldea, herriko kaleetan.

Abuztuak 19, astelehena

22:00. 11. Diva - Sat Idi dema saria, herriko probalekuan.

Abuztuak 20, asteartea

22:00. 11. Diva - Sat Idi dema saria, herriko probalekuan.

Horiekin batera, Herri Moimentuen egitarauaz gozatzeko aukera ere izango da festetan.


Tupamaroen betaurreko gorri-beltz iraultzaileetatik

“Uruguaiko ezkerrak, tupamarook bereziki, euskaldunen borroka bidezkotzat jo izan dugu betidanik, nazio askapenerako borroka delako; azken batean, euskal herritarrek aurre egiten diote XIX. mendean Artigas jeneralak hemen izan zuen etsai berari, inperio espainiarrari”, diosku Jorge Zabalza tupamaroak. Hain zuzen, era horretako pasarteak izateagatik polemika handia piztu du Uruguain Zabalzaren biografiak.

“Kezkatuta nago, eskumak eta Frente Amplioko –Gobernuan dagoen koalizio aurrerakoia– hainbatek ukatu egiten dituztelako ETArekin izan genituen harremanak, liburuan azaltzen ditudanak. Lehenengoek terroristatzat jotzen dituzte bai gu eta bai ETA; besteek diote gauza horiek ez nituela kontatu behar”, adierazi du Jorge Zabalzak, bere biografiaren harira. Nazio Askapen Mugimendu-Tupamaroek (MLN-T) Euskal Herriarekin zuen lotura liburuaren lehenengo atalean ageri da: 1985ean, Uruguaik jasandako 13 urteko diktadura latza amaitu zen eta matxinadaren helburuari eutsiz, kalera bueltatu ziren tupamaroak. “ETAk egindakoak behin baino gehiagotan ez genituela ulertzen esan arren eta haiekin bat ez gentozela egia bada ere, talde iraultzaileen arteko elkartasuna ezinbestekoa genuen; Peruko Tupac Amaru Mugimendu Iraultzailearekin (MRTA) edota sandinistekin, esaterako, solidario izan behar genuen, nahiz eta guztian bat ez etorri. Espetxetik irten berriak ginen arren, burges demokraziaren mugetan murgiltzen ginen arren, elkartasunaren oinarrizko printzipioa ezin genuela galdu argi eta garbi genuen. ETAk berdin egin zuen, urte batzuk lehenago, CX 44 Panamericana gure irratiaren zorrak kitatzeko 50.000 dolar eman zizkigunean”. Bere esanetan, eskuindarrentzat ulertezina da hau: “Elkartasuna erosi zigutela esaten dute; hori, beraiek inperioarekin duten tratu mota izan liteke; ez gurea, ez iraultzaileon artean egon ohi dena”.

Hala, 1994ko abuztuaren 24an, MLN-T mugimenduak deituta, jende andana bildu zen Montevideoko Filtro ospitaleko kanpoaldean, gose greban zeuden hiru euskaldunei elkartasuna adierazteko eta Espainiara ez zitzatela eraman eskatzeko. Polizia uruguaiarrak erruki gabe erreprimitu zituen manifestariak: Roberto Facal eta Fernando Morroni gazteek hilda bukatu zuten. Gobernuak gertatutakoa tupamaroei leporatu zien, errepresioa 11 egun lehenago izandako bileran erabakita bazegoen ere. Rafael Vera Espainiako Estatu idazkariak ere parte hartu zuen bilera hartan.

“Presondegitik irtendakoan, matxinada defendatzen segitu genuen; ideiak lantzeari eman genion, gizarte borrokara lotuta, auzoetan lan eginez, lurraldetasunari eutsiz, beste diktadura bat etorriko balitz prest egoteko. Horretan geundela, 1994ko manifestaldia gertatu zen, Uruguain ohikoa ez zena. Harrezkero, indarkeriaren inguruko eztabaidak izan genituen, eta urte hartako hauteskundeetan eskuina garaile atera zenean, Frente Amplioren porrota guregatik, tupamaroengatik, zela esan zuten askok”, dio Zabalzak. Baina bere hitzetan, “gurea ez zen politika, gureak ez ziren erabakiak, gure printzipioen kontra ziren erabakiak hartzera behartu gintuzten Frente Amplioko agintariek. Une haietan, gutariko batzuek bakardadea zer den jakin genuen. Kaleak eta fabrikak ez ziren gehiago politika egiteko gune aproposa, parlamentua baizik; amaieraren hasiera izan zen hura. Botoak lortzen ahalegindu ahala, Frentekoek uko egin zieten tupamaro historikoen printzipioei, orain MLN eta MPP dauden lekura, gobernu eskuindar batera heltzeko”.

Gaur egungo Uruguain, biztanleriaren %43 pobrezian bizi da. Nekazaritza, Abeltzaintza eta Arrantza Ministerioak 2005. urtean emandako datuen arabera, 2.176 enpresa dira lurraren %55aren, aziendaren %40aren eta ardi-aziendaren %37aren jabe. Haur heriotza-tasak beherantz egin duen arren, jaiotzen diren erdia pobrezian jaiotzen dira; horietatik %25 errakitiko eta elikatu gabe. Zabalza kexu mintzo zaigu: “Egun, indarkeriarik gabe eta gobernu aurrerakoiarekin, soldatak 1970ekoak baino txikiagoak dira. Frente Amplioko politikak haustura soziala areagotzen duela onartu berri du Garganok –Gobernuko Atzerri Aferetako lehenengo ministroak–. Gobernutik esaten dute sozialismoa erdiesteko kapitalismoa garatu behar dela; Pepe Mujica senatariak [hau ere, Zabalza eta beste agintari tupamaro guztiak bezala, militarren gerra-bahitua] esaten duenez, kapitalismo serio bat, bihozbera eta eskuzabala, Suedia bailitzan”.

Federico Leichtek Zabalzari buruz idatzitako biografiako epilogoan ditugu tupamaroaren honako lerro hauek: “Epopeiako garaiekin alderatuz, errealitatea erabat aldatu da. Horrek ez du esan nahi munduari eta bizitzari begiratzeko betaurrekoak aldatu behar ditugunik. Ez da zertan kapitalismoa zein burges demokrazia arrosaz ikusi. Tupamaroen betiko betaurreko gorri-beltzek balio dute”. Etorkizun hurbilera begiratuz, baina, aldaketarik ez du ikusten: “Jendeak aldaketa Gobernuak ekartzea espero du; datorren urteko hauteskundeetan Frente Amplio garaile aterako da, ziur asko. Egoera larria izan arren, ilusioa du jendeak. Zaila da, oraindik ere, ibiliak ez diren bideak ibiltzea. Hauteskundeak alboratu ditugu eta ezin dugu erabili jendeak ulertzen ez duen ekintza zuzena. Dena dela, gertatzen ari dena ezbaian jarri dezakegu: kapitalismoa, demokrazia… Nahiz eta bidea argi ez egon, herri boterea, okupazioak, herri irratiak, botere gune txikiak planteatu ditzakegu”.

Gizon 'tamberoa'

Esnegintza izan zen XIX. mendearen amaieran Ameriketara joandako euskaldun askoren ogibidea. Esnetako abeletxeek tambo izena dute. Handik Jorge Zabalza (Minas, 1943) tupamaro historikoaren ezizena: Tambero. Aita, Pedro Zabalza, senatari kontserbadorea zen arren, Jorge eta bere anaia Ricardo goiz sartu ziren Raúl Sendic-ek sortutako Uruguaiko Nazio Askapen Mugimendu-Tupamaroetan. 1969an –Jorge Montevideoko Punta Carretas presondegian zela–, tupamaroek Pando hiria hartu zutenean, ihesean zebilen Ricardo atzeman eta bertan hil zuen poliziak. Urtebete beranduago, 111 tupamarok sekula izan den ihesaldirik arrakastatsuena burutu zuten, Zabalza eta Sendic tartean zirela. Ez zen baina handik alde egingo zuen azken aldia: 1972an, Jorgek zuzendutako planari jarraiki, 15 izan ziren espetxe beretik alde egin zuten tupamaroak. Halere, errepresio gordina zela medio, hurrengo hilabeteetan 2.800 tupamaro atxilotu zituzten.

Jorge Zabalza 1972ko ekainean harrapatu zuten; 11 urte emango zituen kuartelez kuartel, bi metro koadroko kaioletan. 1985ean, diktadura amaituta, tupamaroak zeregin politikoetara bueltatu ziren, matxinada helburuak ahaztu gabe. Zabalza tupamaroen Mate Amargo aldizkariaren zuzendaria izan zen. 1994ko hauteskundeetan, Montevideo Barrutiko Batzorderako zinegotzi hautatu zuten. Ezaguna da Frente Amplio (FA) koalizioak bultzatu zituen pribatizazioen kontrako bere jarrera. Beste agintari tupamaroekin bat ez zetorrelako laga zuen Mugimendua. 2007ko urrian, Federico Leicht kazetariak kaleratu zuen Zabalzaren biografia, Cero a la izquierda, eta ez da Frente Amplioko tupamaroen gogoko izan.


Berastegiarrak txapeldun

Berastegiko alebin mutilen taldeak aurten izan du azken ikasturtea eskola kirolean, eta saskibaloia eta futbola egin dituzte. Hain justu, futbolean, Tolosaldeko euren taldeko txapeldunak izan dira. Gipuzkoako Txapelketako final laurdenak Donostiako La Salleren aurka eta Samaniegoren aurka irabazi zituzten, eta finalean Laskorainen aurka 4-2 irabazi zuten berastegiarrek.


Gipuzkoako eragile eta herritar mordoa GuraSOSen manifestazioarekin bat eginik

Usurbilek, Zubietak eta Gipuzkoak ere bat egin du GuraSOSen adostasunaren aldeko olatuarekin. Arrakastatsua suertatu da asteotan bideratu duten atxikimendu bilketa kanpaina.

Adostasunaren aldeko keinua eginez argazkiak ateratzera deitzen zuten, banaka zein taldean, lagun artean, familian, lankideen artean... Larunbateko manifestaziora begira irudien mosaiko erraldoia osatu ahal izan du GuraSOSek. Argazki bilduma hau horren lekuko. Irudi guztiak, gurasos.org atarian dituzue ikusgai. Handik hartu ditugu hemen ikusgai dituzuenak.


[Galeria] Erronkak nork irabaziko aritu dira sanpedrotarrak

Florentzian calcio storico izeneko kirola dute. Hiriko lau auzotako taldeak nor baino nor aritzen dira, ea nork irabaziko. San Pedron gutxiago ez direnez, auzoen arteko erronkak egin dituzte gaur arratsaldean, hiru auzoetako herritarrek osatutako taldeetan: Torrekoak (gorriz jantzita), Salbiokoak (zuriz) eta Goikoak (urdinez). Laugarren taldea San Pedro jaio ez baina egun bizi direnek osatu dute. Azken horiek kamiseta berdea jantzi dute. Italiako hiriko kolore berberak erabili dituzte, baina indarkeriarik bat ere ez.

Frontoian hasi dira jokoekin, eta geldialdiak egin dituzte barrutiko hainbat txokotan. 21:00etan energia berreskuratzeko —eta gau luzeari aurre egiteko— afaria egingo dute. Irabazten dutenek ospatzeko, eta galtzen dutenek, ahazteko.

Hona arratsaldeko argazkiak:


‘Cabaret Chihuahua’ abenduan ikusi ahalko da, Bilbon

Beste behin ere, antzerki musikal arrakastatsua ikusteko aukera eskainiko du Bilboko Pabellon 6 arte eszenikoen guneak (Deustuko Erribera, 47). Zehatz esateko, Iñaki Maruri eta Ugaitz Alegria aktore ondarrutarrek parte hartzen duten antzerki musikalak bederatzi saio eskainiko ditu abenduan: abenduak 7, 8, 9, 10, 18, 22, 23, 29 eta 30. Erreserbak egin ahal dira, Internet bidez edota telefonoz deituta (639 76 67 20). Telefonoz deitu nahi bada, ordutegia ondokoa da: 10:00etatik 14:00etara eta 17:00etatik 21:00etara.

ORDUTEGIA:

Abenduak 7, 8, 22 eta 23. 20:30ean.

Abenduak 9, 10, 29 eta 30. 22:00etan.

Abenduak 18. 19:00etan.

Musikalaren xehetasunak. 2013ko Bilboko Aste Nagusian estreinatu zuten Cabaret Chihuahua, eta ordutik hona, ikuskizuna fenomeno bat bihurtu da. Antzerkiak sekulako arrakasta izan du, eta Antzerki Musikaletako Sariketarako hautagai ere izan zen. 100 emanaldi baino gehiago eskaini dituzte, eta saioak behin eta berriz eskaini badituzte ere, gehienetan sarrera guztiak agortu egin dira.

Publikoak horrela nahi izan duelako, Bilboko Pabellon 6 arte eszenikoen gunean berriro ere ikuskizunari heldu zioten iazko urte amaieran.


Aratusteak 2011: Bergarako Kontzertua

Bergararrek fideltasuna erakutsi eta Udal Pilotalekua bete egin zuten Aratusteetako kontzertuan, egubakoitzean. Udal Musika Bandaren hiru piezarekin hasi zen eta ondoren Orkestra Sinfonikoak beste bi jo zituen. Musikaren ostean etorri zen antzerkia eta urtero moduan herritar asko eta aurpegi ezagun asko ikusi ziren aktore lanetan. Aurten, gainera, bestetan baino bereziagoa izan zen kontzertu hori, batutako dirua Magali Muruamendiaraz neskatilarendako izan da-eta. Bestalde, Xabier Lete abeslaria ere gogoan izan eta amaieran Xalbadoren heriotza jo zuten.


Aralarko larreak irekitzeko festa egin dute

Duela hamabi urte hasitako ospakizuna da. Gaurkoan musikaz eta dantzez gozatu ahal izan dute Larraitzera (Abaltzisketa, Gipuzkoa) gerturatu direnek.

Aralarko larreak irekitzeko festa egin dute, Larraitzen (Abaltzisketa, Gipuzkoa). Duela hamabi urte hasitako ospakizuna da eta aurten gainera jai honekin eman zaio hasiera Enirio-Aralarko Mankomunitatearen sorreraren 600. urteurrenari.

Jende ugari bildu da eta guztira 18.000 ardi inguruk egin dute goi larreetarako bidea. Aralarreko larreetan igaroko dituzte datozen hilabeteak.

Gillermo Olmo eskultorearen harrespila ere inauguratu dute gaurkoan. Olmoren eskulturak mankomunitateko 15 herrien elkartasunaren adierazle da. Egunean zehar, Mikel Mendizabal eta Bixente Gorostidi bertso saioa eskaini dute eta Mieltxo Saralegik Antziko harria jaso. Juan Mari Beltranek musikariak ere emanaldia eskaini du.

Larraitzen dantza emanaldiak, trikitilariak, abere erakusketa, esku-langintza azoka izan dira, besteak beste.


«'Input' herritarra ezin da mugatu hauteskundeetara»

Herritar foroen ondorioak Eusko Legebiltzarreko Autogobernu Lantaldearen esku utzi ditu Eusko Ikaskuntzak. Zubiagaren eta Akizuren esanetan, proiektuekiko «errespetua» da topalekua.

Azken asteetan, galtzak bete lan ibili dira Beatriz Akizu (Soraluze, Gipuzkoa, 1969) eta Mario Zubiaga (Tolosa, Gipuzkoa, 1963). Eusko Legebiltzarreko Autogobernu Lantaldeak eskatuta, herritarren foroak antolatu zituen Eusko Ikaskuntzak ekainean, eta Akizuk eta Zubiagak aurkeztu zuten ondorioak biltzen dituen txostena lantaldean, irailaren 26an. Aldi berean, mendeurreneko kongresu betean da Eusko Ikaskuntza; Baionan ekin zioten, urriaren 5ean, eta Oñatin (Gipuzkoa) egingo dute azken saioa, azaroaren 23an. Bertan proposatuko dituzte etorkizunean landu beharreko agendak.

Herritarren foroetan jasotakoekin txostena aurkeztu duzue Eusko Legebiltzarrean. Zeintzuk dira ondorio nagusiak?

MARIO ZUBIAGA: Adolfo Suarezek esan zuen: «Egin dezagun normal erakundeetan jada normala dena kalean». Esaldi horrek oso ongi laburbiltzen du, jendearekin zuzenean hitz eginda eta jende ezberdina elkartuta, zenbateraino ateratzen diren eduki zentzudunak, jendeak natural darabiltzanak egunerokoan, eta gero zer arazo dagoen erakundeetan normalizatzeko. Orduan, zein da oztopoa, gure elite politikoak? Interes alderdikoiak?

BEATRIZ AKIZU: Parte hartzaileen ikuspegitik, horixe da azpimarratu zena; zein erraz den posible hitz egitea adostasun aukeren inguruan, zein gustura aritu diren, eta jarraitzeko gogoa dagoela.

Hiru galderatan banatu zenuten saioa: «Nor eta zer gara? Nolakoak izan nahi dugu? Nola antolatzen gara?». Erantzunak?

M. Z.: Nagusiki, adostasuna dago proiektu kolektibo guztiekiko errespetuan eta zilegitasunaren aitortzan. Elkarri aitortzea zure proiektu politikoak nireak bezain legitimoa eta gauzagarria izan behar duela.

B. A.: Beste bat da kontzeptu askotan sakontzeko premia dagoela; kontzeptu askok ideia polisemikoak gordetzen dituztela, eta horietan sakontzeko gogoa zutela parte hartzaileek.

M. Z.: Jendeak horrelako esperientziekin jarraitu nahi du, kontzeptu batzuk eguneroko eztabaida politikoan erabiltzen direlako arma politiko gisa: nazioa, burujabetza, estatua... baina zer ondorio du nazio edo estatu izateak? Jendeak jakin nahi du kontzeptu horiek zer esan nahi duten.

126 lagunek hartu zuten parte. Interes falta dago? Baliabide falta egon da?

B. A.: Hori arrazoi bat da. Oso epe motzean halako prozesu bat aktibatzea, larunbat goiz batez, oso tarte txikia da. Edonola ere, arlo kuantitatiboan baino, kualitatiboan jartzen dugu arreta, kualitatiboak bermatzen baitu gutxiengoa presente egotea ariketa honetan.

Jarraitu hemen irakurtzen.


Ehunka lagunek erabakitzeko eskubidea defendatu dute Donostian

EH Bilduk deituta, manifestazioa egin dute Kataluniak erabaki. Euskal Herriak erabaki lelopean.

13:30ean hasi da martxa, Bulebarretik, eta ehunka lagun batu dira erabakitzeko eskubidearen aldeko aldarrira. Bertan izan dira koalizio subiranistako ordezkari ugari, Rebeka Ubera Aralarreko koordinatzailea, Pello Urizar EAko idazkari nagusia, Rufi Etxeberria Sortuko zuzendaritzako kidea eta Juan Karlos Izagirre Donostiako alkate ohia, esaterako.

"Kataluniako prozesu independentistak hartu duen abiadura ikusita eta euskal gizartean erabakitzeko eskubidea gauzatzearen aldekoak gehiengoa direla ikusita", EH Bilduk uste du "helburu jakin baten inguruan herritarrak aktibatzeko ordua dela". Rebeka Ubera Aralarreko koordinatzaileak esan duenez, "euskal gizarteak erabakitzeko ordua da; euskal gizarteak bere etorkizuna erabaki nahi du; justizia sozialean oinarritutako etorkizun hori nola eta norekin eraiki nahi duen erabaki nahi du. Euskal Herriak erabaki nahi du, eta erabakiko dugu".

Helburu horrekin, EH Bilduk iragarria du Eusko Legebiltzarrean Kontsulten Legea aurkezteko asmoa, "herritarrek erabakiak hartu ahal izateko tresna izateko helburuarekin". "Laster" aurkeztuko du.


Greba orokorra deitu dute Sakanan otsailaren 28rako

Eskualdeak bizi duen egoera larria salatu nahi dute deitzaileek; izan ere, lau urtean hirukoiztu egin da langabezia-tasa.

Greba orokorra deitu dute otsailaren 28rako Sakanan. Gaur erregistratu dute greba deialdia Nafarroako Gobernuan eskualdeko hainbat sindikatuk, eragile sozialek, alderdi politikok eta erakundek. Deitzaileek eskualdeak bizi duen egoera ekonomiko larria salatu nahi dute.

Lau urtean hirukoiztu egin da langabeen kopurua, eta 1.800 lanpostu galdu dira.

LAB, EHNE eta STEE-EILAS sindikatuek bultzatu dute greba deialdia, "Sakana ez da itxiko, UPN etorkizuna lapurtzen" lelopean.

Greba deialdiarekin bat egin dute eskualdeko Bildu, Geroa Bai, Ezker Batua eta PSN alderdietako hainbat ordezkarik.


Bazkariko tiketak gaur arte salgai

San Isidro egunean lagun arteko bazkaria egingo dute Auzolan Elkartean. Gaur arte erosi daitezke tiketak, Frantxilla Zahar eta Zamalbide tabernetan.


Txalaka, Andoaingo futbol aretoko irabazlea

Txalaka tabernak irabazi du Andoaingo Areto Futboleko aurtengo txapelketa. Keler taldea 7-1 emaitzarekin hartu zuen mendean, igandean Allurraldeko kiroldegian jokatu zen finalean. Akerbeltz tabernak hirugarrengo postua lortu zuen, DAD Kutxari 6-2 irabazi eta gero. Irunberrik eta Gonzalo akademiak kontsolazioko finala jokatu zuten, eta lehenengoa irten zen garaile, 3-2. Sari ugari banatu zituzten hiru partiduak amaitu ostean Allurraldeko kiroldegian.

[Argazkiak]

[Bideoa] Finala


Joseba Sarrionandiak euskarari buruzko klaseak emango ditu Kuban

Etxepare Institutuak Habanan sortutako 'Euskara eta Euskal Kultura' irakurletza zuzenduko du idazleak.

Joseba Sarrionandia idazleak klaseak emango ditu Habanan (Kuba), Etxepare Institutuak bertan sortutako "Euskara eta Euskal Kultura" irakurletza zuzenduko baitu, erakunde horrek baieztatu duenez. Euskal sortzaileak Martuteneko espetxetik ihes egin zuen 1985ean, eta, harrezkero, erbestean bizi izan da, baina ez dago argi non.

Orain, Etxepare Institutuak azaldu duenez, aipatutako irakurletzako irakurlea izango da, hau da, "programa akademikoaren edukia zehaztu eta irakatsiko duena, bai eta gainerako ekintzen arduraduna". Hilaren 22an hasiko da ekimena.

Espetxetik ihes egin ostean liburuak, olerkiak eta entseguak publikatzen jarraitu izan badu ere, ez du inoiz agerraldi publikorik egin, ezta 2011n lortutako Euskadi Literatura Saria jasotzeko ere.

Urte hartan, golardoa irabazi izanak polemika piztu zen sektore batzuetan, baina Eusko Jaurlaritzak (PSE-EEren esku zegoen) defendatu egin zuen Sarrionandiak ez duela auzirik irekita Espainiako justiziarekin.

Etxepare Euskal Institutuak eta Habanako Unibertsitateak 2015ean sinatu zuten lankidetza hitzarmenaren ondorio da "Euskara eta Euskal Kultura" irakurletza.

Idazle bat klandestinitatean

Joseba Sarrionandia (Iurreta, 1958) euskal kulturgintzako idazle ezagun eta arrakastatsuenetakoa da, eta ibilbide emankorra izan du, azken hamarkadak klandestinitatean eman baditu ere.

Besteak beste, Espainiako Kritikaren saria, euskarazko narratibaren alorrean (1986an eta 2001ean), Literatura Kritikarien Espainiako Elkarteak ematen duen euskarazko narratiba saria (2002) eta Gipuzkoako liburu-saltzaileek urtero ematen duten Zilarrezko Euskadi saria bereganatu ditu.

Bere fruitu nagusi eta zaporetsuenetako batzuk hauek dira: Ni ez naiz hemengoa, Atabala eta euria, Hau da ene ondasun guzia, Lagun izoztua, Narrazioak, Ifar aldeko orduak, Ez gara geure baitakoak eta Han izanik hona naiz.

Gainera, T.S. Elliot olerkari eta antzerkigile angloamerikarraren poemen euskarazko itzultzaile nagusia da.

Mikel Laboak Sarrionandiaren hainbat olerki musikatu ditu.

1980. urtean, 22 urte zituela, 27 urteko espetxe zigorra ezarri zioten Sarrionandiari, ETAko kide izatea leporatuta. Bost urte geroago, 1985eko uztailaren 7an, baina, Martuteneko kartzelatik ihes egin zuen, Iñaki Pikabea presoarekin batera. Imanol kantariak bertan kontzertua eman ostean, bozgorailuetako batean ezkutatuta egin zuen ihes. Egun, ez du zorrik Espainiako justiziarekin.


Saskibaloiko Euskal Kopa Azpeitira iritsiko da asteburuan

Urrezko LEB Ligako Sammic Hosteleria ISBk eta Araberrik nahiz Zilarrezko Leb Ligako Baskoniak jokatuko dute txapelketa. Ostiralean hasi eta igandera bitartean jokatuko dituzte partidak.

Azpeitiko kiroldegian jokatuko da Saskibaloiko Euskal Kopa, asteburuan. Ostiralean, hilak 22, jokatuko da aurreneko partida, eta igandera arte luzatuko da. Txapelketan parte hartuko dute Urrezko LEB Ligako bi euskal taldeek – Sammic Hosteleria ISB eta Araberri– eta Zilarrezko LEB Ligako Baskoniak.

Txapelketako aurreneko partida Sammic Hosteleriak eta Baskoniak jokatuko dute, ostiralean, 20:30ean hasita. Zapatuan, berriz, Baskoniaren eta Araberriren txanda izango da, 18:30ean. Azken partidan, igandekoan, parez pare izango dira Sammic Hosteleria ISB eta Araberri, 18:00etan hasita.


"Norbaitek gai hau bideratu badezake, Estrasburgo da hori"

EHUko zuzenbide katedraduna da Agirreazkuenaga, eta Gipuzkoako Hauteskunde Batzordeko kidea. Otegiren egoerari buruzko bozketan parte hartu zuen. Haren arabera, oraindik badauka aukera bat Otegik.


Kontribuzio zerga ordaintzeko epea ireki dute

Gaurtik ekainaren 29a bitarte ondasun higiezinen (kontribuzioa) urteko zerga ordaindu daiteke. Ordainketa helbideratua duten herritarrei ekainaren 6an kobratuko diete zergari dagokion kopurua.


Diru laguntzak kiroldegiko zerbitzuen erabilpenagatik

BEASAIN // Udal kiroldegiko zerbitzuen erabilpen tarifen arloan laguntzak eskatzeko aukera egongo da urriaren 1etik 31ra. 2017ko udako abonuaren edo ekainetik irailera bitarteko kuoten zenbatekoak hartuko dira kontutan.Elkarbizitza unitatearen diru sarrerak ere kontutan hartuko dira. Informazio gehiago udaleko ongizate zerbitzuan: 943 02 80 75.


Santikutz Txiki eguna ere, bete-betea

Legazpiko Santikutz jaiak azken txanpan sartzen ari dira, baina gaur eta bihar artean oraindik ere izango da non gozatua. Haurrak izan dira goiztiarrenak gaur, XI. Haurren Pilota Txapelketaren finalak jokatu baitira Urbeltz pilotalekuan 09:00etan hasita (sailkapenak behean).

Erdiguneko kaleetan kalejiran ibili ondoren, eguerdian Doinua Gazte Bandak eta Legazpi Musika Bandak kontzertu bateratua egin dute Euskal Herria plazan. Eguerdiko poteoaren ondoren, kuadrillak azokan elkartu dira bazkaltzera, eta arratsaldean ere izango dira ekitaldiak: plater tiraketa Urtatzan, Binakako XIII. Pilota Txapelketa Herrikoiaren finalak, magia ikuskizuna, Alaitasuna errondalla, Tio Teronen semeak taldearen ikuskizuna eta dantzaldia.

Haurren XI. Pilota Txapelketa. Emaitzak

Prebenjaminak: Urko Irastorza/Xabier Segade 8-18 Aitz Arluziaga-Zuhaitz Larrañaga

Benjaminak: Aiur Ibañez/Oinatz Idiakez 18-7 Beñat Jauregi/Ibai Garmendia

Alebinak: Iñigo Gomez/Oier Alzelai 16-18 Beñat Perez/Danel Aizpurua/Telmo Ugarte

Infantilak: Oier Ibarluzea/Unax Babarro 18-5 Julen Zabaleta/Oier Plazaola

Haurren XI. Pilota Txapelketaren finalistak eta 3-4 postuengatik jokoan aritu direnak, gaur goizean, Urbeltz pilotalekuan. Arg. : Tere Madinabeitia


Euskal presoen momentikoa gaur SAREren eskutik

'Euskal presoen momentikoa' izeneko ekitaldia antolatu du Lasarte-Oriako SAREk. Gaur egingo dute ekitaldia, 13:30ean, Okendo plazan.

Ekitaldi ahalik eta jendetsu eta koloretsuena izate aldera, herritar eta koadrilei blusa jantzita joatera deitu dituzte antolatzaileek: "Dispertsioaren kontra borrokatzeko beharrezkoak dira haien koloreak".


«Zerbitzuburuek eta sindikatu batzuek postuak banatzen dituzte»

Osakidetzako espezialitateetako oposizioetan filtrazioak ohikoak direla salatu duten hiru medikuetako bat da Sanchez. Pozik dago, auziaren inguruko eztabaida sekula ez zelako iritsi «horren urrutira».


PIPERPOLIS: Pez Limbok “ Oxido” antzezlanaz eta Kaskezur taldearen azpisugeak

Pez Limbo konpainiak ‘Oxido’ antzezlana estreinatu berri du Gasteizen. Emozioei loturiko eta gizarte harremanen bueltako antzezlana sortu dute berriz ere: Oxido. Raul Caminok idatzi eta zuzendu du lana. Gurean Ainhoa Alberdi aktorea izan da. Hogei minutuko hiru zatik osatzen dute lana, eta antzokiko toki jakin batean egingo dute obraren zati bakoitza. Ikuslearekin lotura estua izan nahi du obrak.

Bestetik Kaskezur taldeko Ion Minde batu zaigu “Azpisugeak “ lanaz jardun dugu berarekin batera. Diskoak hamar kantu biltzen ditu, distortsio handiko gitarrekin ondutako pop zaratatsuaren esparruan iltzatutakoa. Diskoa Iñigo Irazokik grabatu du Berako Atala estudioetan; nahasketez Irazoki bera eta Gogortza arduratu dira.

https://bilbohiria.com/docs2/2018/piperpolis/180213_piperPezLinbo%20eta%20Kaskesur.mp3

Deskargatu hemen.


«Estatalizazioa ez da euskal itunen arazoa, negoziazio guneak hutsik uztea baizik»

Hanka bat hemen eta bestea Madrilen dauka egunotan Sordok; Espainiako sindikatuko buru izateko prestatzen ari da, eta etxean utzitako zuloa estaltzeko lanetan ere bai. Lehenengo euskal herritarra izango da CCOOko idazkaritza nagusian.

Unai Sordok (Bilbo, 1972) ez du nahi Espainia mailako itunek euskal negoziazio kolektiboa bereganatzea, baina estatalizazio kasu gehiago etor daitezkeela ohartarazi du: «Gerta daiteke berriro». Hori saihesteko euskal itunak berritu behar direla dio, eta esparru desberdinetako akordioak bateragarri egin behar direla. Bestalde, azaldu du gobernuarekin argazki bat ateratzeak ez duela haren politika babesten.

Egin dituzu maletak?

Ez; hilabete eta erdi falta da kongresurako, eta hori bada denbora nahikoa beste hautagaitzak azaldu daitezen.

Baina zure taldea izango dena egituratzen ari zara-eta...

Bai, noski, jende askorekin ari naiz hizketan, ahalik eta kontsentsu handiena egon dadin. Baina kongresua egin arte, ez dut maletei buruz hitz egingo.

Toxok dio Sordori egokitu zaiola CCOOren egiturak, diskurtsoa eta estrategiak berritzea eta egokitzea. Zoriondu egin behar zaizu, ala doluminak eman?

Tira... lan izugarria da, bai, baina askorena izango da, edo ez da izango. Ekintza sindikala paradigma berrira egokitzea lan konplexua izango da, eta ez bakarrik CCOOrentzat. Sindikatuak asko aurreratu du ja garai berriotan, baina egia da egokitzapen oso bat eskatzen zaigula gaur egun, lan harremanak aldatu egin direlako lan merkatu berrian eta gizarte aldakor batean.

Zein da CCOOren gaixotasuna? Sintoma badakigu: urte gutxian afiliatuen %20 galdu ditu.

Afiliatuen galera sindikatu guztien arazoa da, ez soilik CCOOrena, eta enpleguaren galerarekin dauka lotura: orain zortzi urte baino landun gutxiago daude Espainiako Estatuan, eta horrek eragina dauka sindikatuen afiliazioan. Gero, prekaritatearen paradoxa dago: egoera horretan daudenek dute sindikatuen behar handiena, baina haiek dute arazo gehien afiliatzeko.

Beldurra sumatzen da?

Bai, eta eragin handia izan du. Ahul dauden askok uste dute afiliatzeak arriskuan jarriko duela beren enplegu prekarioa. Afiliatzeko beldur hori gainditu behar da.

CCOOk aldatu behar dituen kontuen artean ez ote dago prekarioen alde gehiago bustitzea?

Pedagogia gehiago egin behar dugu, hasteko, eta gure ekintza sindikala egokitu alor horretan. Itun kolektiboetan gehiago jarri behar dugu fokua prekaritatean. Sindikatuak tresna gehiago jarri behar ditu prekaritatearen aurkako borrokan. Baina argi dago, azken boladan joera aldatzen hasi da, eta gehiago dira afiliatu berriak erretiroa hartzen dutenak baino.

Baina CCOOk 1.200.000 afiliatu baino gehiago zituen, eta orain milioi bat eskas dauzka.

Bai, datu zuzena da hori. Orain, kopuru hori igotzen asmatu behar dugu, egin daitekeelako. Esaterako, asko etortzen dira sindikatura aholkularitza zerbitzu baten bila, eta, beren arazoak bukatzean, joan egiten dira. Gurekin geratzea lortu behar dugu, afiliazioa aholkularitza edukitzea baino askoz gehiago dela azalduta.

CCOOren lehen idazkari nagusi euskal herritarra izango zara, nahiz eta gurea izan den herrialde industrializatuena beti estatuaren barruan. Nola eragingo du aldagai horrek zure zuzendaritzan?

Negoziazio kolektiboak erreferentzialtasuna galdu duen agertokian sindikalismoa egiten aurreratuak gara gu. Euskadin sektore mailako negoziazioa blokeatua egon da urte askoan, eta, egun, lan erreformak eragin du itun nagusiak pisua galtzea. Guk badakigu igeri egiten sektoreko itunek pisu gutxi duten itsasoan, eta gure alde jarri behar dugu eskarmentu hori estatu mailan.

LABek bigarren tokia kendu dizue EAEn, eta Nafarroan ere galera nabarmena izan duzue. Zergatik?

Azken lau urteotan berrantolaketa handi bat egin dugu, bat egite batzuekin eta finantza arloan larri samar ibilita, gainera. Prozesu horrek eragin digu, baina gainditu dugu egoera, zenbaki positiboekin gaude berriro, eta berrantolatuak.

Ez da izango gobernuekin eskuz esku aritu zaretelako, esaterako, Elkarrizketa Sozialerako Mahaian?

Kausa-efektu hori egin dezakezu, baina ez da zuzena. Mahaian egoteagatik —fruitu handirik eman ez duen mahai batean, bide batez—, ez dugu afiliaziorik galdu. Jendeari azaldu diogunean zer lortu nahi dugun mahai horretan, erraz ulertu du. Beste kontu bat da auziaren inguruan ateratzen den zarata. Argazki horiek, dauden gutxi horiek, gobernuari ustez ematen zaion berme batekin lotzen saiatzen dira, baina ez da horrela. Gobernuarekin argazki batean ateratzeak ez du esan nahi haren politika babesten dela.

Eta ELAri eta LABi izkin egiteko eragin mugatuko itunak egiteko akordioek babesten dute?

Akordioa ez da horretarako, eragin mugatuko akordio bat dagoenean aldizkari ofizialean argitaratzeko baizik. Hura ezagutarazteko itun bat baino ez da. Baina argi esan genuen itun horrek ez zuela ekarriko eragin mugatuko akordioak orokortzea, eta gaur arte oso gutxi egin dira. Eragin mugatuko ituna egitea merezi du soilik argi ikusten denean blokeo borondate bat badela. Gure estrategia ez da eragin mugatuko itunak orokortzea, ezta gutxiagorik ere, baina blokeorako borondate bat ikusten dugunean estrategia zehatzei jarraikiz, blokeo hori gainditzeko tresna gisa baliatzen dugu.

Zer dela-eta uste duzue beste sindikatuek blokeatzeko borondatea dutela?

Begiratu metalari, adibidez. Eragin mugatuko akordiorik ez balego, ez legoke ezer. Badakigu ELA eta LABen ordezkariek erabakitzen dutela akordio horiek enpresetara eramatea, nahiz eta haien aurka hitz egin. Araban ez bagenu sinatu, ez legoke azken hamarkada hauetan. LABek ez du sekula sinatu, eta ELAk 90eko hamarkadaren hasieran egin zuen azkenekoz. Borondate hori ez al da argia? Egoera horretan erabaki genuen eragin mugatuko itunak baliatzea, eta haiek erregistratzeko akordioa egin zen orain urte eta erdi.

Ematen du patronalak ongi jokatu dituela bere kartak Elkarrizketa Sozialerako Mahaian. Zer diozu?

Patronalak oso ondo aztertu du egoera zein den, eta badaki negoziazio mahaietan ez duela zertan eskaini ezer berezirik.

Sindikatuak bananduta aritzeak eman dio nagusitasun hori?

Hori ere bai, baina batez ere lan erreformaren arau berriek eman diote nagusitasuna. Eskerrak epaitegietan ultraaktibitatearen gerra irabazi genuen; pentsa, bestela, zer izango litzatekeen hau. Patronala oso zeken dabil prezioen igoerekin; arauek ahalbidetzen diote horrela jokatzea.

Baina %1,5eko igoera eskatzen ari zarete Madrilen, eta KPIa hortik oso gora dago ja. Ez al da eskaera apalegia?

Gutxienez, %1,5ekoa da, baina KPIaren bermea ere eskatzen ari gara, baita produktibitatearen truke gehiago ere.

Orduan ez zarete ELAk eta LABek dioten bezain otzanak? Edo bezain posibilistak?

Guk %1,5eko igoera proposatu genuenean, eta itunak bukatzerako KPIaren bermea eskatuz, gainera, Euskadiko itunetan %0,68ko igoera ari zen jasotzen, batez beste. Bat da esaten dena, eta bestea, egiten dena.

Zuek adostutakoa erreferentzia bat zen, aholku bat; ez zen derrigorrezkoa enpresentzat...

Jakina, derrigorrezko igoera izan balitz, zer entzun beharko genuen... Euskadin %1,5eko igoera derrigortu izan bagenu, zer entzungo genuen, ene... Inork pentsa dezake indarra dagoen esparruan ez dela hori baino igoera hoberik negoziatuko? Hortik behera ere sinatu da-eta leku askotan. Zertaz ari gara hemen? %2,5eko igoera sindikalismo otzana da orduan, eta %1,3koa sindikalismo borrokalaria? Ez du inork sinesten hori.

Negoziazio kolektiboa ez dago abiarazterik, eta horren erantzule ELA egin duzu sarritan, akaso patronala bera baino gehiago. ELA «Sepla txapelarekin» dela esan zenuen behin. Eusten diozu horri?

Batzuetan izenburuak eman behar dira, baina baieztapen horren atzean dagoenari eusten diot. Egia da ELA kobertura txikiko sindikatua dela negoziazio kolektiboaren esparruan. Argi dago bakarrik edo kasik bakarrik errentagarritasun sindikala atera daitekeen esparruetara eramaten dutela negoziazioa. Guk badakigu, eta LABek badaki. Denok daukagu argi. Ez dut esaten ELAk hil duela Manolete, haren estrategia zein den baizik, eta horrela izan dela lan erreformaren aurretik ere, kontrakoa ez zaielako errentagarri afiliazioei begira. Itun orokorrek, izan ere, ez dute modu automatikoan eragiten afiliazioan.

Zer iruditzen zaizu politika egitearen inguruan ELAk eta Jaurlaritzak izan duten ika-mika?

Rol politiko zehatz bat jokatzen ari da ELA; sindikalismo abertzalea indar pilatzaile gisa ari da estrategia argi baten alde, eta estrategia horretan ez dago eroso EAJ. Baina konfrontazioa zuzendaritzena da, argi, gu baikara administrazioan lagunak ez ditugunak.

Zer esan nahi duzu?

Zarata handia dagoela Euskadin, baina, ongi begiratuz gero, konplizitateak argi ikusten direla. Baina ez dut bat egiten, noski, EAJren mezuarekin; politikaz aritzeko sindikatu batek alderdi bat sortu behar duela esateak ez du ez hankarik ez bururik. Sindikatuok politika egiten dugu, nahiz eta guk ez dugun nahi ELAren rola jokatu.

Zintzoak izan zarete ELA eta LABi negoziazio kolektiboaren aldeko mobilizazio bateratuak proposatzean?

Bai, noski; gutxieneko erreibindikazio batzuk adostuko bagenitu, itun askori irtenbidea emateko gai izango ginatekeela uste dugu. Zintzoki uste dut hori. Prekaritateari eraso egin behar diogu, eta erosteko ahalmena irabazi behar dugu, eta hori egin daiteke mehatxu gisa mobilizazio bateratuak mahairatzen baditugu.

Beste greba orokor bat egiteko gogoz zaude?

Ez da gogo kontua, behar kontua baizik, eta nik ez nuke ezer baztertuko.

Nola azaltzen duzu euskal itunen aldeko mobilizazioa proposatzea ELA eta LABi, eta aldi barean zure sindikatuak euskal itunei eraso egitea Madrildik?

Itun kolektiboen esparru desberdinak bateragarri egin behar ditugu, sektorekoak eta enpresakoak bezala. Sektore arteko esparru hitzarmena ere sinatu dugu. Egia da estatu mailako itun sektorialak garatzen ari direla, eta egia da, era berean, guri ez zaigula gustatzen itun horietako batzuen egitura nola geratzen ari den. Euskadin itun sektorialen negoziazioa zabalik uzten dutenak nahi ditugu.

Ostalaritzan kontrakoa gustatu zaizuela ematen du. Zuei esaten dizuet, zuek baitzarete CCOO.

Beste era batera idatziko genuke guk, baina ELAk eta LABek ez dute estatu batzordeetara etorri nahi hori negoziatzera. Ostalaritzaren lurralde esparruei eustea bazegoen estatu batzordeen bidez, gure ustez. Merkataritzakoa ere sinatu dugu.

Auzitara jotzea deliberatu dute Espainiako ostalaritzako sinatzaileek, tartean CCOO, euskal ituna bertan behera gera dadin. Hori dago mahai gainean orain.

Baina sektore arteko esparru ituna sinatu dugu, eta horrek bermea ematen dio EAE mailako ostalaritza ituna edukitzearen aukerari. Baina gauza bat esango dizut: Euskadiko itun kolektiboen arazoa ez da estatalizazioa izan, negoziazio guneak hutsik uztea baizik. Itunak bost-zazpi-hamar urtean ez berritzeak ekartzen duelako estatu mailakoa Euskadira. Benetako erronka euskal itunak berritzea eta indarraldian edukitzea baita, eta hau ez da gertatu azken hogei urteetan.

CCOOko balizko idazkari nagusi zara. Estrategia horrekin jarraituko du zure sindikatuak?

Estatu mailako itunak egon behar dira, eta bateragarriak izan behar dute beste batzuekin, hala izan daitezen egituren eta formulen bidez. Benetako errealitate sindikal bat dagoen eremuen itunekin esan nahi baita.

Euskadiko CCOOri eta UGTri ez die kalte egiten estatalizazioak? Ez zaudete kezkaturik?

Kezkaturik? Sektore arteko esparru akordioa guk bultzatu dugu eta. Ekaineko akordioan jasota zegoena ia berdin jaso du urtarrilean ELAk eta LABek ere sinatu zutenak. Eta beste kontu bat: estatu mailako itunak egiten hasi direlako suspertu da pixka bat euskal negoziazioa, hori ere esan behar da. Baina ni ez nator bat estatu mailako itun batek beste esparruen eskuduntzak bereganatzearekin; berriro diot, garbi gera dadin.


Trini Fox eta Luma taldeen kontzertuak izango dira bihar

Katapulta Tourren barruan eskainiko dituzte kontzertuak, 19:00etan hasita, Sanagustinen. Sarrera doakoa izango da. Bi taldeek bigarren diskoa kaleratu dute aurten.

Trini Fox eta Luma taldeek kontzertu bana eskainiko dute bihar, igandea, Sanagustin kulturgunean, 19:00etan hasita. Katapulta Tour Gipuzkoa 2017 zirkuituko emanaldiak izango dira. Gipuzkoako talentu berriei indarra emateko eta horiek sustatzeko egitasmoa da Katapulta Tour, eta hainbat taldek formatu txikiko emanaldiak eskaini dituzte urte osoan zehar; horietako batzuk Sanagustin kulturgunean. Gipuzkoako Foru Aldundiaren Kultura sailak bultzatutako egitasmoa da, eta Kutxa Kultur, Donostia Kultura eta Buenawista Prolleckziom's-ek antolatzen dute elkarlanean.

Trini Fox 2015ean sortutako musika taldea da, eta Azpeitiko eta Azkoitiko hiru musikarik osatzen dute. Hainbat taldetan aritutakoak dira hiru partaideak, eta hainbat musika estiloren nahasketa egiten dute Trini Foxen. Irailean kaleratu zuten Letaginak taldearen bigarren diskoa. Diskoak, gainera, Azpeitiko Udalak banatzen dituen sorkuntza beketako bat jaso berri du. Udalak 1.000 euro eman dizkio taldeari.

Luma, berriz, bi lagunek osatutako rock taldea da. Bi urte daramatzate oholtzetan, eta Airwalk EP da beren bigarren diskoaren izena.


Leku izenak ezagutzeko ibilaldia


Global Training bekak atzerrian lan egiteko

Ekainaren 30ean bukatuko da atzerrian ordaindutako praktika-bekak eskuratzeko izena emateko epea. Unibertsitate-titulua edo goi-mailako lanbide ikasketak dituztenek lortu ditzakete bekak.

Global Training beken deialdia Garapen Agentzien Euskal Elkarteak eta Donostiako Sustapenak egin dute, Eusko Jaurlaritzaren lankidetzarekin. Bekak unibertsitate-titulazioa eta goi-mailako lanbide heziketa dituzten gazteei zuzendutako dago. Gazteei praktika ordainduak eskaintzen dizkie bekak, atzerriko enpresa eta erakundeetan egiteko, gutxienez sei hilabetez.

Atzerriko herrialdeak ugari dira, enpresa eta lan espezialitateak ere asko diren moduan. Interneteko gune honetan ikusi daiteke herrialde, enpresa eta lan guztiak: www.becasglobaltraining.eus Bekarekin 1.358 euro lortu daitezke, baina prezio horri diru-sarreren zerga eta Gizarte Segurantza deskontatu behar zaio.

Atzerrira joateko aukera hori, praktiken hasiera, irailean hasiko da. 2016 urtean joan behar da, derrigor, atzerrira; beraz, irailetik abendura arteko tartea izango dute bekadunek beren destinoa erabakitzeko.

Bekak eskuratzeko, ondorengo baldintzak bete behar dira:

Diplomatura, lizentziatura titulazioa edo goi-mailako lanbide-heziketa izatea.

30 urte bete gabe izatea 2016ko urtarrilaren 1ean.

Euskal Herrian erroldatuta izatea gutxienez urtebete jarraian, 2016ko urtarrilaren 1ean.

Atzerrian, 6 hilabetetik gorako denboraldian, praktikarik ez egin izana beste beka baten bidez.

Helmugako herrialdeko hizkuntzaren maila edo ingeles-maila bikaina edukitzea, erreferentzia C1 maila lizentziaturako eta B 2 Goi mailako lanbide heziketa titulua dutenentzat. Titulu hauen ziurtagiriak azken 4 urtetakoak izanez gero, ahozko eta idatzizko froga egitea salbuestazen du. Ziurtagiri hauek ez dutenei proba bat –ahozkoa eta idatzia– egingo da jakintzak zehazteko.

Praktikak egiteko enpresak edo erakundeak eskatutako profilera egokitzea

Administrazio eta zigor arloan zigortuta ez izatea diru-laguntza edo laguntza publikoak eskuratzeko aukerarik gabe, eta horretarako gaitasunik gabe uzten duen legezko debekurik ere ez izatea.

Izen emate epea maiatzaren 30ean hasi eta ekainaren 30ean amaituko da. Informazioa edo zehaztasunak nahi dituenak Urola Kostako Udal Elkartera jo dezake, 943 89 08 08 telefonora deitu dezakete edo enpresa@urolakosta.eus-era emaila idatzi dezakete.


Kauldi Odriozola aurkeztu du Bidasoak

Gaur aurkeztu du Bidasoa eskubaloi taldeak Pulpoko jokalari ohi Kauldi Odriozola. Lau urteko kontratua sinatu du Irungo taldearekin. Hemen entzun ditzakezue egin dituen adierazpenak.

Estamos presentando a @kauldi4 Ongi Etorri!!!! pic.twitter.com/U7R7i7L9tb — CDBidasoa-Irun (@CDBidasoaIrun) July 7, 2015

Bestalde, Espainiako selekzioarekin hirugarren postua lortu berri dute Kauldik, Ander Torrikok eta Mikel Martinezek Suedian jokatu berri den nazioarteko txapelketa batean. Dena den, helburu nagusia abuztuan Errusian jokatuko den Munduko Txapelketa da.


Manchesterreko 'atentatu terrorista ankerra' gaitzetsi du Mayk

Gainera, alderdi politikoek bertan behera utzi dituzte aurreikusita zituzten hauteskunde-kanpainako ekitaldi guztiak.

Theresa May Erresuma Batuko lehen ministroak Manchesterreko "eraso terrorista ankerra" gaitzetsi du, eta elkartasuna helaraz die biktimei eta horien senideei. Gainera, baieztatu egin du Polizia atentatutzat aurre egiten ari diola gertaerari.

"Lanean ari gara gertatutakoa zehaztasunez argitzeko", esan du Mayk ohar baten bidez. Jeremy Corbyn laboristen buruak ere doluminak agertu die biktimei.

"Gertaera lazgarria Manchesterren. Biktimei eta gure larrialdi zerbitzuei" elkartasuna adierazi die Twitterren oposizioaren liderrak.

Tim Farron Alderdi Liberaldemokrataren buruak ere "kontzertu batez disfrutatzen ari ziren ume eta gazteen" aurkako eraso "ikaragarria" gaitzetsi du.

Gainera, Andy Burnham Manchesterreko alkateak elkartasuna adierazi die biktimei eta penagarritzat jo du izan den "gau lazgarria".

"Nire bihotza gertukoak galdu dituzten familiekin eta larrialdi zerbitzuko kide ausartekin dago. Gau beldurgarria izan da gure hirian", esan du Burnhamek Twitterren duen kontu pertsonalean.

Era berean, alderdi politikoek bertan behera utzi dituzte aurreikusita zituzten hauteskunde-kanpainako ekitaldi guztiak.


Gurasoentzako tratu on tailerra, maiatzaren 31n Potxoenean

Indarkeria sexista prebenitzeko doako tailerra antolatu du Usurbilgo Udaleko Parekidetasun Sailak; "Gurasoentzako tratu on tailerra". Maiatzaren 31n izango da, 9:30-13:30 artean, Potxoenean. Hitzorduan parte hartu asmo duzuenok, izen emateko deitu aurrez, Parekidetasun Saileko telefono zenbaki honetara: 943 377 110.

Hurrengo larunbaterako antolatu den tailerrari buruzko argibide gehiago segidan:

Gurasoei zuzendutako "tratu on" tailerra

Gazteen egungo harremantzeko moduak askotan kezka sortu dezakete. Azken urteetan jasotako datu ofizialen arabera, gero eta nabarmenagoa da, gazteen artean ere sexismoan eta tratu txarretan oinarritutako harremak goranzko joera hartu dutela eta neska gazteenganako eraso matxista nahiz sexisten kasu kopurua ugaritu dela. 2013ko datu ofizialen arabera, EAE-en erasotuak izan diren emakumeen artean, %8ak 18 urte baino gutxiago zituen eta 18 eta 30 urte bitarteko emakumezkoen portzentaia %30a izan dela. Datu hauen aurrean jende askoren galdera zera da, aukera berdintasunean aurreratu den guztiarekin nola liteke horrelakorik gertatzea gaur egun? Erantzuna erraza da, jendarteak patriarkala izaten jarraitzen duelako eta ondorioz, emakumeenganako zapalkuntza jendartearen egituran oso errotuta egoten jarraitzen du (ekonomian, kulturan, kiroletan...).

Udaleko parekidetasun sailak 2011az geroztik, ikasturtero, hezkidetza programa bat garatzen du Udarregi Ikastolan eta Lanbide Hastapeneko tailerretan gazteen artean sexismoa prebenitzeko eta tratu onak sustatzeko, Harremanitz kooperatibako kideak arduratzen dira programaren dinamizazioaz eta ikasleekin lanketa egiteaz gain, irakaslegoarekin ere gai hauek lantzen dituzte. Aurtengoan, gurasoei zabaldu nahi izan diegu programa honen baitan landutako gaietan sakontzeko aukera eta “TRATU ON” tailerra antolatu dugu. Jakin badakigulako, eragile desberdinen inplikazioa ezinbestekoa dela indarkeria sexistaren prebentzioan aurrera egiteko.


ERCren zuzendaritza talde berria aukeratuko dute gaur

Joan Puigcercosek eta Joan Ridaok aurkeztutako hautagaitza da faboritoa. Josep Lluis Carod Rovira egungo presidentea ez da berriro aurkezten. 10.000 militanteen botoen bidez aukeratuko dute, eta eguerdiko ordubatean %35,4k zuten emana botoa.

Marta Carrera

Bartzelona

Duela lau urte independentziara doan autobus batekin konparatu zuen alderdiaren egoera ERC Esquerra Republicana de Catalunyako kontseilari batek. Hiruko lehen gobernua zen, eta barne tentsioak oraindik etxean azaltzen zituzten. Autobus metaforikoa -zioen buruzagiak- erosotasuna irabaziz joan zen ERCk kontrola hartzen zuen heinean. Bolantean eroso zihoazen Josep Lluis Carod-Rovira eta Joan Puigcercos; beti elkarri uzkur begira joan arren, lasai samar gidatzea lortu zuten. Eserlekuetan kargudun errepublikanoak goxo zihoazen, baina -eta hor dago kontseilariaren kontakizunaren grazia- kanpoan jendetza pilatzen zen, eta, ibilbide luzeaz nekaturik, eserlekuaz gozatzeko bere eskubidea exijitzen zuen.

Lau urte geroago, autobusa bidean da, ttirriki-ttarraka oztopoak gaindituz. Alegiazko gidariek azkenean jokoa bertan behera utzi dute, eta eserlekuetakoek hartu dute zalditeriaren bandera.

Konparaketak azaltzen du zer gertatu den ERCn. Azken hamar urteetan, alderdiak bake tentsua izan du, 1997an Pilar Raholak eta Angel Colomek eragin zuten krisiaren ondoren. Haiek Partit per la Independencia sortu zuten, gutxi iraungo zuena.

ERC hazi egin da ordudanik, alde guztietatik. Militanteak irabazi ditu, hauteskunde pisua eta botere kuota, eta aldetik kendu du ameslari eta inozoen alderdiaren irudia. Baina Kataluniako Generalitatearen alfonbra zapaltzeak -lehen aldiz 2003an, Pasqual Maragall sozialistaren eskutik- beste bide batetik zera ekarri du: hamarkada batez estalita zeuden tentsio eta erresuminak plazara agertzea. Eta, maiz, gehiago ikusi izan dira vaudeville ikuskizun bat bezala, alderdi politiko baten ezadostasunak baino. Eta horrek garesti ordainarazi die.

Trumoien kutxa azken hauteskunde zikloan izandako boto galerarekin ireki zen, eta militantziaren arteko ezinegonean islatu da. ERCk Gobernuan ildo nazionalagoa markatzeko exijitzen du militantziak. Halaber, ERCko presidente Josep Lluis Carod-Roviraren eta bere idazkari nagusi Joan Puigcercosen arteko meniaren hausturan islatu da. Puigcercosek onartzen du bien arteko tartea gehiago dagokiela ezadostasun pertsonalei alderdirako ikuspegi eta estrategia ezberdinei baino.

Hainbesteraino iritsi dira ezadostasunak ezen TV3ko satira politikako saioan, Polonia-n, nekatu arte egin dituztela haien gaineko gag-ak, biak elkarri hamaika bihurrikeria egiten ageri direla.

LAU HAUTAGAITZA LEHIAN. Iragan martxoan alderdiaren zuzendaritzan segitzeari uko egin zion Carod-Rovirak, eta iragarri zuen ez zuela bere burua berriz aurkeztuko. Martxoaren 9ko hauteskundeetako porrotaren biharamunean, Puigcercos Gobernutik atera zen, ekainaren 14 tik 15erako kongresua prestatzeko. Bien arteko zatiketa nabarmenagoa egin zen.

Kongresuko hitzorduan, duela bost urteko alderdi itxaropen sortzailea berriz izateko formula aurkitzen saiatuko dira errepublikanoak. Astebete lehenago, gaur, bere tradizio asanblearioari leial jarraiki, ERCko 10.400 militanteek presidente eta idazkari nagusi berriak hautatuko dituzte, lau hautagaitza lehiatuko diren hauteskunde primarioetan.

Larunbat handi honen garrantzia honetan datza: alderdiaren etorkizuna datozen lau urteetarako jokatzeaz gain, hiruko gobernuaren geroa ere jokoan izango da. Barne mailan, bozketatik presidentea eta idazkari nagusia hautagaitza ezberdinetatik ateraz gero, horrek zaildu dezake alderdiaren eguneroko kudeatzea eta familia politiko ezberdinen uztartzea.

Aldez aurretik Joan Puigcercos-Joan Ridao bikotea (Gent d'Esquerra siglekin) da faboritoa, baina ERCn gauza jakina da militantziak hitz egiten duenean aparatuak dar-dar egiten duela. Gogoratzea besterik ez dago agintariek nola aldatu behar izan zuten beren hasierako jarrera Estatutuaren erreferendumean, tokiko biltzarrek ezarritako ezezko biribilaren ondotik.

Hautagaitza guztietatik soilik Joan Carreteroren eta Rut Carandellen Reagrupament.catek auzitan jartzen du ea merezi duen ERCk Espainiarekiko eta alderdi sozialistarekiko otzan segitzea. Carretero, Puigcercosen konfiantzazko gizon ohia, gauzak argi esateagatik ezagutu dugu beti. 2006an, Pasqual Maragallek bere kabinetetik kendu egin zuen, Espainiako Gobernuko presidente Jose Luis Rodriguez Zapaterori «demagogo espainola» deitzeagatik. Kontseilari izateari utzitakoan, Pirinioan berriz mediku jardun zuen, eta handik kritika basak jaurtitzen zituen ERCren «koherentzia faltaren» eta hirukoaren kudeaketaren kontra.

Halere, Esquerrako presidente izateko hautagaiak ohartarazi du irabaziz gero ez duela Gobernua egunetik gauera dinamitatzeko asmorik; hori bai, ituna berriz aztertu egin beharko dute. Hori dela eta, PSC Kataluniako Alderdi Sozialistak eta CiU Convergencia i Uniok interes handiarekin jarraituko dituzte gaurko emaitzak. Lehenak, Carretero buruzagi errepublikano bada hirukoa epe motzean arriskuan egon daitekeelako, eta bigarrenak, akordioa erraztuko liekeelako.

EZEGONKORTASUNA UXATU NAHIRIK. Baina gainerako lehiakideak ez daude horretarako prest. Gent d'Esquerra, ERC Futurek (Parlamentuko presidente Ernest Benachen eta Rafael Niuboren bikotea) eta Esquerra Independentistak (Jaume Renyer eta Uriel Bertran) berretsi egiten dute ezkerreko hirukoak segituko duela. Halere, Esquerra Independentistak ituna berriz negoziatu nahi du, errepublikanoei botere gehiago emateko.

Lau hautagaitzek gauza bat argi dute: ERCk ezin du berriz Gobernuaren ezegonkortasun eragilea izan; Maragall buru zuen hirukoan halako irudia eman zuen. Hori dela eta, hautagaiek diote ez dela arrazoirik gabe hausturarik izango. Gaur egun inkestak ez dira oso baikorrak independentisten interesetarako.

Baina badaude, egon, ituna estualdian jar ditzaketen kanpoko arrazoiak. Hirukoak segituz gero, finantzazio sistema berriaren inguruko negoziazioak -Espainiako Gobernuarekin- edota Espainiako Auzitegi Konstituzionalaren ebazpena izango dira proba erabakigarriak. Hamabi epaileek Estatutuaren irakurketa murriztailea egiten badute, eta hizkuntzarena edota nazio kontzeptuarena bezalako puntu sinbolikoak murrizten badituzte, inork ez daki ziur zer egingo duten kontseilari errepublikanoek.

Batzuk, Carretero kasu, sozialistekiko ituna bukatutzat ematearen alde daude. Izan ere, jakitun dira zer-nolako prezioa ordaindu beharko luketen Generalitatea eta presidentea jasateagatik, inork ez baititu hauek ikusten jokoa bertan behera uzteko gai, Auzitegi Konstituzionalaren ezezkoa gertatzen bada edota kontuak oso kaskarrak badira. Beste aukera legegintzaldia bukatu arte jarraitu, eta independentisten lana ikusarazteko lan egitea litzateke.

ERCren etorkizunean beste galdera batzuk daude: 2014a, Carodek autodeterminazio erreferendumerako proposatu duen urtea, zuzendaritzak gogoz kontra onartua; bestetik, Generalitaterako hautagaia zein izango den argitzea. Carodek eta Puigcercosek jada izena eman dute. Batailak segitzen du.


Liskar batean izandako tiroengatik gazte bat hil da Valtierran

Lehen ikerketan arabera, su-arma baten tiroengatik 22 urteko gazte bat hil da goizaldean, Nafarroako Valtierra herrian liskar baten ondorioz.

Heriotza goizaldeko 6.53an gertatu da, Nafarroako Valtierra herrian. Dirudienez, su-arma baten tiroengatik hil da.

Gizonezko bat jada atxilotua izan da gertakari honengatik eta Tuterako Foruzainen komisaldegian dago, Nafarroako Gobernuak ohar baten bitartez jakitera eman duenez.

Lehen ikerketen arabera, hildakoa Arguedas herriko 22 urteko gazte bat da. Kalean gertatu da tiroketa, liskar baten ondorioz, taberna baten kanpoaldean, Valtierrako Foru plazan.

Udaletxeak ez ohiko bilkura bat deitu du eta Polizia gertatutakoa ikertzen ari dira.


Guillermo Vio "Willi": "Memoriaren eguna, amnesia eguna"

[© Guillermo Vio "Willi" - Sopela.net] Asteazken hau, azaroak 10, Memoriaren Eguna omen da…noren oroimena? Nor edo zer eduki behar dugu gogoan? Noiztik noiz arteko epean? Instituzioek “Declaracion Institucional para el dia de la Memoria” proposamena prestatu dute, eta Sopelako Udalean ere proposamen hau aurkeztua eta onartua izan da azken plenoan. Sopelako botaketaren emaitza honek mina egin zidan: PNV, PP eta PSOE alderdiek proposamenari baietza emateak ez ninduen harritu, eta ados egon ez arren, ulergarria izan daiteke jarrera hori (PNVrekin zer den ulergarria eta zer ez, oso argi ez badut ere…). Mina EAk Sopelan duen zinegotziaren baietzak egin zidan. EAk, alderdi bezala publikoki kritikatu du proposamen hau biktima guztiak ez direlako kontuan hartzen eta ondorioz ez du babestu. Sopelan, aldiz, BAI bozkatu du… Sopelako hainbat biktima ahaztu zaizkio Sopelako EAri? Ezker Abertzalea eta EA egiten ari diren elkarlana eta eman diren pausuak ez dira oraindik gure herrira heldu? Argazkian, udal batzarra Sopelan, artxiboko irudian.

Oroimenari ezin zaio mugarik jarri, bestela alde bakar bateko memoriaz hitz egiten ari gara soilik, (memoria selektiboaz, edo agian amnesia selektiboaz) eta nire iritziz proposamen hau oso aldebakar batekoa da.

Euskal Herrian bizi dugun gatazka gogorraren alde bakar batean dauden biktimez ari da proposamen hau, baina baztertzen eta ahazten ditu beste biktima asko eta asko. Alde bakar bateko biktima horiek nire errespetu guztia merezi dute, errespetua ez ezik, nire nahia eta, nire txikitasunean, nire lana ere, biktima gehiagorik egon ez dadin, eta hain zuzen, argi eta garbi bat egiten dut Gernikako deklarazioan esaten denarekin: “Aitortza, adiskidetzea eta erreparazioa gatazka politikoak eta jatorri guztietako bortizkeriek eragindako biktima orori”.

Azaroaren 10eko proposamenean gogoan hartzen diren biktimek ez dute inondik inora bat egiten nire oroitzapenean dauden hainbat eta hainbat biktimekin. Proposamenean aipatzen direnak onartzen ditut, eta errepikatuko dut, errespetua, nahia eta lana, biktima gehiagorik egon ez dadin, baina biktima asko falta dira, herri honen sentimenduan eta eguneroko bizian badaudenak: errepresioaren biktimak; talde paramilitarrenak, AAA, BVE, GAL; polizien biktimak, torturatuak, arbitrarioki egindako atxiloketak; epaiketa politikoenak, Ad hoc egindako legeenak; sententziarik ez duten eta biktima diren senitartekoenak… hauek ere biktimak dira. Ez dago maila ezberdineko biktimarik.

Ezkutatzen den egiak, desitxuratzen den errealitateak, iruzurra egiten dio etorkizunari, eta horregatik hitz hauen guztien gainetik gonbidapena egiten dizuet Euskal Memoriaren Fundazioaren web orria begira dezazuen.

Guillermo Vio "Willi" ezker abertzaleko zinegotziak atzo Sopela.net-en argitaratutako artikulua.


Soinu teknikari ikastaroarekin ekin diete Musika Errebolta Feminista jardunaldiei, Zarautzen

Aran Vicedo (erdian), hainbat pauta ematen Putzuzulon. Amaia Ventas

Eguerdian ekin diete Musika Errebolta Feminista jardunaldiari Zarautzen. Bigarren urtez antolatu dute, emakumeen ahalduntzea bultzatzeko musika sortzerakoan, jotzerakoan, entzuterakoan, dantzatzerakoan eta soinua jartzerakoan. Soinu teknikari ikastaroa egin dute Putzuzulon hainbat pertsonek, Aran Vicedoren gidaritzapean. Musika ekipo baten muntaiaz eta erabileraz ikasi dute parte-hartzaileek.

Arratsaldean jarraituko dute egitarauarekin. 18:00etan Tomar el escenario dokumentalaren aurkezpena izango da Elena Idoate egilearen eskutik. Dokumentalak musika alternatiboan parte hartzen duten emakumeen esperientziak eta bizipenak jasotzen ditu, eta rol eta estereotipo sexistei muzin egin eta beraien lekua defendatu eta aldarrikatu duten emakumeen testigantzak ezagutarazi.

Hainbat kontzerturekin borobilduko dute eguna. 22:00etatik aurrera, Pitu Kaleya, Molly G, Hijas del no eta Las Kasettes musika taldeak igoko dira oholtza gainera. Horretaz gain, Korta y pega eta Conectate Linda: Patty Hearst vs. Taco de Raya dj-ek emanaldia eskainiko dute.


Haur jokoak Arriatsun

Urtero bezala, aurten ere Haur festa antulatu du Osiñagako auzo elkarteak. Arratsalde partean izango dira jolasak eta amaieran bertara joaten diren haur eta gurasoentzan txokolatada goxoa izango da. Gaur, arratsaldeko 16:00etan hasita, Arriatsu eskolan.


Emakume abertzalea historia idazten

Izaskun Uriagerekak (EAJ), Mungiako alkate zenak, trebezia, koherentzia, herriarekin konpromiso tinkoa erakutsi ditu. Adorea izan da erakutsi duena, indarra, kemena, eta abertzaletasuna.

Sarri askotan, gizarte honetan, batak besteari leporatzen dizkio egin dituenak edo ez dituenak, baina Euskal Herriko historian orri berri bat ireki duen emakume honek ez du ez benetako abertzaleen miresmena baino piztuko, ezingo dio inork abertzaletasunaren inguruan inongo ikasgairik eman. Izan ere, zaila izango zen, baina argi zuen. Bere herriarentzat nahi ez zuena derrigorrez jarri baino lehen, nahiago kargua utzi. Hori da hori, inongo abertzalek ezingo du ukatu emakume jeltzale honen ausardia.

Auzitegi Gorenak berean darrai, inposizioak muturreraino eraman ditzake, eta zenbaitetan bestelako ekintzekin itzala eman nahiko dio baten batek bere herriko balkoian jarri duenari, Tolosan esaterako ikurrinari ez dakit nik zer omenaldi egin espainiarra jarri ondoren,...

Nik emakume abertzale honen eredu hau txalotzen dut, eta emakume jeltzale honek Euskal Herriko historian egin duen kapitulu bikaina gogoan izango dut, ez baita beste kasurik eman. EAJkoa delako izango da dena den, agian, zenbait prentsatan izan duen oihartzunik eza,… Nahiz euren buruan abertzaletzat izan, baina abertzaleen artean ekintzarik abertzaleena ez ote da Uriagereka anderearena? Historia idatzi duzu.

Honelako ereduak errepikatzea zoragarria litzateke, eta hala, Joseba Egibarrek esan bezala, arazoa ez da EAJrena izango, Espainiak izango du arazoa.

Eskerrik asko, Izaskun Uriagereka, eskerrik asko.


Joxe Mari Olazabal sariak Basteron

Andoaingo hainbat pertsona eta horien balore ongileak izan ziren protagonista joan zen ostegunean Basteron egin zen, Joxe Mari Olazabalen bidea ekitaldian. Hain zuzen, Andoaingo Caritas eta Odol Emaileen elkarteko iraganeko eta orainaldiko bultzatzaileak omendu ziren, egunez egun hurkoari erakutsi izan dioten elkartasun eta eskuzabaltasunagatik.

Bideoa | Argazkiak | Kronika:

Jose Emilio Lafuente Gipuzkoako Caritaseko ordezkariak hartu zuen hitza ekitaldiaten hasieran, elkarteak berriki plazaratu duen txostenaren muina azaltzeko: "txirotasuna eta bazterketa soziala ez ditu krisiak soilik eragin; arazoa estrukturala da, ekonomiara gehiegi bideratzen den gizarte eredu batean bizi baikara. Eredu horrek gizakia ez du ipar nagusitzat bilakatzen, zoritxarrez".

Ondoren, Andoaingo hainbat herritarrek esker oneko saria jasotzeari ekin zioten, Ainhoa Aiertzak aurkezturik. Andoaingo Caritasen histori luzean bere partaide izan diren Jose Mari Txopeitia, Rosario Urretabizkaia, Itziar Arin, Joakin Okiñena eta Mari Kruz Gaztañagak, elkartearen sorrera irudikatzen duen pergamino baten saria jaso zuten lehendabiziko partean.

Aurtengo martxoan zendu den Fernando Gastonen oroitzapenak eragin zituen gaueko unerik sentikorrenak. Maria Angeles Estanga bere alarguna, alabak eta bilobak oholtzara igo ziren, eta azken hauek aurreskua dantzatu zuten. Gastonen zenbait giza balio nabarmentzen zituen ikus-entzunezko bat ikusi ahal izan zuten Bastero bete zuten ikusleek; behartsuenekiko eskuzabaltasuna eta lanerako konstantzia aipatu zituen muntaiak, besteak beste. Edurne Gastonek familiaren izenean hitza hartu, eta bere aitak maiz aipatu ohi zuena ekarri zuen gogora: "ni zorte oneko pertsona izan naiz beti; benetan meritua daukatenak, behartsuak dira, traba guztien aurka borroka egin behar izaten duten horiek". Ekitaldiaren amaiera aldera, Andoaingo odol-emaileen kideak igo ziren oholtzara, Joxe Mari Olazabalen bidea saria jasotzera. Honako herritarrak, hain zuzen: Jose Antonio San Juan, Jose Mari Tolosa, Kontxi Arin, Andoni Arribillaga, Maria Karrera, Antonio Garrido, Felix Ramirez, Guadalupe Fierro, Martin Gorostidi, Eugenio Usarralde eta Arantxa Arberas.


Ehiztari batzuek jo egin dutela salatu du Kanbon perretxikotan zebilen emakume batek

Emakumea perretxikuak biltzen ari zen, eta joan ezin zuen bidetik joateagatik kargu hartu eta jo zutela salatu du.

Iragan ostiralean gertatu zen erasoa SudOuest egunkariak jaso duenez. 53 urteko emakumea perretxikoetara joana zen, eta itxita zegoen ehiza postu baten ondoko bidean sartu zen. Emakumeak esan du ez zela konturatu bidea itxita zegoela (ehiza garaian postu inguruetako bideak itxi egiten dituzte). Salaketaren arabera, lehenik hitzez oldartu zitzaizkion ehiztariak handik joan behar zuela esanez, lehenengo aldia ez zela eta barre egiten ari zitzaizkiola oihukatuz. Gertakariaren berri eman duen egunkariaren arabera orduan hasi ziren irainak, "puta" eta horrelakoak.

Orduan ehiza postuan goran zegoen beste ehiztari batek, oihuka, burua txikitzearekin mehatxu egin zion. Postutik jaitsi eta buruan jo zuela salatu du emakumeak, baita ukondoan eta iztarrean ere. "Haserre zegoen eta hilko ninduela pentsatu nuen", adierazi du.

Gertatutakoaren ostean, emakumeak salaketa jarri zuen Kanbon bertan. Herrira bidean gertatutakoa entzun zuen lekuko batekin egin zuen topo eta horrek lagundu egin zion salaketa jartzen. Medikuarenean buruan eta ukondoan kolpe zantzuak aurkitu zizkioten, baita izterrean ere. Zazpi egunez lana egiteko ezintasuna aitortu diote, eta asteartean berriro joan beharko du sendagilearengana. Baionako fiskaltza gertatutakoa ikertzen ari da.


20. Donostia Hiria belaontzi estropada jokatuko da asteburuan

Bi hamarkada bete ditu Nazioarteko Donostia Hiria belaontzi estropadak. Asteburuan jokatuko da 20. urtez Donostiako Vicente Munilla nabigatzailearen sendiak bere omenez antolatutako estropada. Donostiako Udalaren eta Gipuzkoako Foru Aldundiaren laguntza jasotzen du probak eta Kantauriko mota honetako estropadarik garrantzitsuenetakoa da.

Aurten ere 40 itsasontzitik gora lehiatuko dira, bi egunez, Kantauriko uretan. Nagusiki IRC eta Osiris motako ontziak arituko dira baina larunbatean EKP motakoak ere arituko direla aurreratu dute. Donostiako, Hondarribiko eta Hendaiako uretan jokatuko dira etapak. Larunbatean izango da lehen irteera eta Hondarribitik Donostiarainokoa egin beharko dute parte hartzaileek. Ondoren, lehen etaparen sari-banaketa ekitaldia egingo dute Miramar Jauregian. Igandeko etapa, aldiz, Kontxako badian jokatuko da. Sari-banaketa orokorra Donostiako Klub Nautikoan izango da, 17:00etan.


Hilotza

Hil egin zen, baina ez zuten, inola ere, hilobiratu nahi.

Ustel usaina jasanezina izan arren, gurpil aulkian ateratzen zuten kalera, koadrodun mantak belaunburuak estaltzen zizkiola.

Ingurukoak konturatuta zeuden.

-Aizu, hilda dago, e!, esaten zieten.

-Inoiz baino osasuntsuago dago hau!, erantzuten zuten, ordea, mespretxuz.

Laster hasi zitzaizkion zizareak begi zuloetan eta haragia belzten. Deskonposizioa. Eta gogotik egin behar izan zuten lan tanatoestetizistek, hilotz hartan bizia irudikatu ahal izateko.

Usteletik bizi nahi duten putreak zebilzkion inguruan, bizkartzain lanetan, kalean gora eta behera paseatzen zuten bitartean.

Halako batean, katalanek lurrean zulo sakona zabaldu eta bertan ehortzi zuten agurea.

Baina zonbien antzera, hilobitik metakarpoa, kubitu eta erradioa atera nahian dabil, eskua luzatuta. Euskal herritarrok harlauza pisutsua ezarri behar diogu, lehenbailehen, hilobi gainean, "una, grande y libre" izateari –inoiz izan bazen– aspaldi utzi zion hari.


Txarango, musika kooperatiba

Kataluniako taldeak 'El cor de la terra' diskoa aurkeztuko du gaur Bilboko Kafe Antzokian. Musikaren bitartez «komunitatea sendotzea eta alaitasuna zabaltzea» dute helburu

Lehen galdera, ohikoa bezain garbia: alda al dezakeen kantu batek mundua. Erantzuna ere, argia; eta kontuan hartzekoa: «Kantuak berak ez akaso, baina kantuaren bidez sortzen diren harremanek aldaketa txikiak eragin ditzakete. Harreman ereduak alda daitezke musikaren bidez». Alguer Miquel Txarango taldeko kantariak hitz jario erraza dauka, eta edukiz betea. Bilboko Kafe Antzokian ariko da Kataluniako taldea, gaur, 20:00etan. Azken urteetan oihartzun zabala izan du musika talde horrek. Lau kontinentetan aritu da zuzenean «jai giroko musika eta munduen egoteko modu bat partekatuz». Hemeretzi herrialde bisitatu dituzte, eta 300dik gora kontzertu eman.

Duela zazpi urte inguru sortu zen Txarango, Kataluniako zenbait herritako gazte batzuk Bartzelonako auzo gotikora bizitzera joan zirenean. «Kaletik sortutako taldea gara, eta kaleko espresio modura ulertzen dugu musika. Badira gure taldean musika akademikoa ikasi dutenak ere, jakina, baina musika komunitatearen lengoaia gisa ulertzen dugu. Azken hamarkadetan, sortzaile indibidualaren gorazarre moduko bat egon da, baina guri ez zaigu hainbeste interesatzen hori», zehaztu du Sergi Carbonell Hipi taldekideak (pianoa, teklatuak, akordeoiak eta ahotsa).

Edonola ere, «musika ulertzeko modu asko» daudela onartuta, bateko eta besteko musikariekin harremanak izaten saiatzen dira. Esaterako, taldekideek beraiek urtero antolatzen dute Clownia musika jaialdia. Aurten, ekainaren 22tik 25era bitartean egingo dute, Sant Joan De Les Abadesses i Camprodonen. Eta, han, besteak beste, Manel taldea programatu dute: «Oso unibertso eta estetika desberdineko taldea da, baina gustatzen zaigu egiten dutena, eta haiei ere gustatzen zaie musika jaialdia. Gizartean eta zer esanik ez hedabideetan, joera handia dago dena kaxa txikietan sailkatzeko, eta Katalunian ere egon da joera mundu indiea eta gainerakoak bereizteko. Baina guk badakigu estetika eta lengoaia desberdin bat izanagatik egon daitezkeela bizinahi eta esperientzia konpartitu batzuk».

Clownia jaialdiak zirkuaren munduari egiten dio keinu: «Beti gustatu izan zaigu zirkuaren erreferentzia. Alde batetik bestera alderrai ibiltzea, komunitatea sortzea, eta baita alaitasuna eta festa zabaltzea ere. Gizarteko gaiei erreparatzen diegu, baina ez zaigu interesatzen protestan geratzea, diskurtsoak proposamenetatik abiatzea baizik», akuilatu du Miquelek.

Zirkua filosofiatzat

Zirkuaren filosofia eurena eginagatik, musika da proposamenaren oinarria. Fusioa eta genero nahasketa dute motibazio eta motor: reggae eta skatik abiatuta, Mediterraneoko doinuak, rocka, popa, duba eta erritmo latinoak, batez ere: «Latinoamerikara asko begiratzen dugu. Taldeko kide asko Kuban izanak dira, eta hango musikak beti eragiten du. Chucho Valdes ezagutu eta harekin jotzeko aukera ere izan genuen», gogoratu du, harrotasunez, Carbonellek.

Aurten kaleraturiko El Cor de la terra (Lurraren bihotza) hirugarren diskoak ere —Euskal Herrian Baga-Biga etxeak zabaldua— musika ezaugarri horiek biltzen ditu bere 14 kantuetan: Una lluna a l'aigua-k reggaeton oinarriak ditu, Meravellós regal abestian Ugandako Cor Safari umeen abesbatzaren laguntza izan dute; Manu Chaok katalanez abestu du Terra endins kantuan, eta The Cat Empire Australiako taldeak Son foc bizitzaren aldeko aldarrian parte hartu, besteak beste. Honela diote Terra endins eta Manu Chaorekin egindako elkarlanaz: «Kataluniako Pirineotako herrixketan jaio ginen. Ama lurrari diogun maitasuna hango aranetan sortu eta hazi zitzaigun. Herriminez, etxetik urrun jabetu ginen gure altxorraz, hantxe ikasi baikenuen oinez. Manu Chaorekin batera grabatu genuen, punk-merenguearen nahasketa eginez». Palestina, Afrika eta Grezia ezagutu izanak ere eragin die kantu berrien nolakotasunean. «Idomeniko errefuxiatu guneetako bizi esperientzia eta Casa nostra, casa vostra mugimendua diskoaren bazter guztietan suma daitezke: T'espero kantua errefuxiatuei eskainitakoa da, eta Resiste y grita Eko Cam guneko ume errefuxiatuek abestu dute, boluntario katalanekin batera.

Hastapenetik katalana izan dute kantuetarako hizkuntza nagusi, «aldian-aldian, geunden lekuaren arabera beste hizkuntzaren bat erabili dugun arren, gaztelania, adibidez». Kantu bakoitza, sortu ahala, mugimendu sozial edo kooperante bati eskaini diete. «Egile eskubideen bitartez lortzen dugunaren erdia erakunde horietako bakoitzari emango diogu». Gaur, Bilboko Kafe Antzokian ariko dira aurrenekoz: «Erronka da halako areto batean jotzea».


AHTaren proiektuari buruz eztabaida eragiteko eskaera berretsi du

Abiadura Handiko Trenaren (AHT) proiektu “suntsitzailearen” bultzatzaile diren administrazioaren jarrera salatu dute Durangaldeko hainbat alkate, zinegotzi eta herri mugimenduko kideek.

AHTaren aurka daudela “argi” utzi gura izan dute: “Horretarako pisuzko arrazoi piloa daukagulako; gure herriak ez duelako ezaugarri horietako azpiegiturarik behar”. Nabarmendu dutenez, “horixe adierazi zuten atxondar eta elorriarrek herriotan egindako galdeketetan, eta horixe adieraztera bultzatu gura ditugu herritar guztiak”.

Ildo horretan, Eusko Jaurlaritzari eta Espainiako Gobernuari “AHTaren inguruan eztabaida eragin eta herriaren berba errespetatzea” eskatu die. Horiek herritarrekin “garbi ez dutela jokatu” salatu dute: “Ez dituzte herritarrak zuzenean informatu, eta proiektuaren inguruan gizartean bizirik dagoen eztabaidaren inguruan ez die kasurik egin herritarrei; gutxi batzuen interes ekonomikoak defendatzeko albo batera utzi dituzte herritarrak”.

Zornotza, Durango, Izurtza, Atxondo, Iurreta, Abadiño eta Elorrion AHTak kaltetu eta desjabetuko dituenen artean informazioa zabaltzeko Abadiñon deitutako batzarra amaitu ondoren egin zuten agerraldia. “Informazio egiazkoa eta egokia zabaltzen ahalegindu gara herri mugimendu eta udaletatik, eta kanpaina horren barruan desjabetuak izango diren herritarrak informatu gura izan ditugu; AHTa zer den, zer eragin izango duen eta dituzten eskubideak azalduz”.

Salaketa Astea

Bestalde, Durangon Salaketa Astea eratu du Durangoko AHT Gelditu! Elkarlanak. Gaur, otsailaren 21ean, Tabiratik Aldalotorre baserrira kalejira egingo dute 18:00etan, eta tartean zuhaitzak landatuko ditue. Bihar, berriz, otsailaren 22an, Durangoko elkarlanaren web orrialdea aurkeztuko dute Plateruenean. Elkarretaratzea ere egin zuten atzo.


Santa Ana Parodiaren bigarren zatia

Santa Ana Parodiaren bigarren zatia.


Irudietan: Plaieroetako finalak II


Bere dimisioa inork ez duela eskatu esan du Puigcercosek

ERCren atzoko porrotaren ondoren (11 legebiltzarkide galdu ditu), Joan Puigcercos alderdiko presidenteak gaur aitortu du hutsegiteak egin dituztela eta, ustez bere lidergoa ezbaian ez dagoen arren, "bide orri berri bat" lantzen hasi direla esan du. Bide orri hori abenduaren 18an aurkeztuko dute eta, Puigcercosek aurreratu duenez, alderdiaren zuzendaritza eta alderdia bera beste independentista batzuei ireki beharko zaie, "une honetan alderditik kanpora daudenei".

Goizean bildu da ERCko zuzendaritza, eta ondoren egin duen agerraldian presidenteak adierazi du emaitza "txarrak" direla eurenak eta sakonean aztertu behar direla. "Garbi dago ez dugula lana ondo egin; kontrakoa, hutsegiteak egin ditugu". Hala ere, jakinarazi du goizeko bileran inork ez duela bere dimisioa eskatu, ezta Joan Ridao idazkari nagusiarena ere.


Arrangoitzeko auzapezak ez du kalterik ordainduko

Gay eta lesbianen ezkontza eskubidearen aurkakoak, Colorekin. / GAIZKA IROZ

Guy Martineau-Espel eta Jean-Michel Martinek ez dute Arrangoitzeko (Lapurdi) auzapezaren kalte-ordainik jasoko. Horrela ebatzi du Baionako Auzitegiak. Sexu bereko pertsonen ezkontza legea onarturik, bi gizonek ezkontzea eskatu zioten auzapezari, eta hark ez zuen onartu, kontzientzia eragozpena argudiatuz.


‘Katillukadak’ txotxongilo emanaldia taularatuko dute Gezalan, etzi

Haurrek txotxongiloekin gozatu ahal izango dute datozen bi ostiraletan. Izan ere, urtero bezala, aurten ere Lezoko Udalak txotxongilo emanaldiak antolatu ditu.

Etzi, Kontakatillu antzerki taldearen txanda izango da. Katillukadak antzezlana aurkeztuko dute Gezala Auditoriumean, 17:00etatik aurrera. Ez da sarrerarik ordaindu behar emanaldiaz gozatzeko.

Antzezlan horrek Katillu izeneko bertsolari ohiaren istorioa kontatzen du. Azken hogeita hamar urteetan txotxongiloekin batera aritu da ipuinak kontatzen, baita tortilla patata egiten ere.

Antzezlanak txotxongiloak manipulatzeko bost teknika erakusten ditu, lau ipuin laburretan zehar. Guztira, 55 minutuko luzera izango du Kontakatillu konpainiaren lanak.

Arkaitz Estiballes eta Uxue Alberdi bertsolariek zein Kukubiltxo antzerki taldeak parte hartu dute antzezlana idazteko orduan, besteak beste.

‘Bikokote’, bigarrena

Hurrengo asteko ostiralean, hilaren 27an, Ttinbili Ttanbala antzerki taldearen txanda izango da. Bere lanik berriena oholtzaratuko dute Gezala Auditoriumean: Bikokote.

Obra horrek txotxongiloak zein aktoreak batzen ditu. Bi baleagizon dira (Ibai Esoain eta Hodei Unzueta aktoreak) lanaren oinarria, eta istripua izaten dute. Uharte huts batera iristen dira, eta bizimodu bakartia arintze aldera, bi koko hartu eta txotxongilo bilakatzen dituzte. Hori da izenburuaren arrazoia, bikoteak bi koko erabiltzen dituelako.

Gainera, munduaren berri izango dute uharte horretan, itsasoak bertaraino eramaten dituen objektuen bidez.

Etzikoa bezala, antzezlana 17:00etan hasiko da. Doan izango da, eta 50 minutu inguru iraungo ditu.

Maiatzean, helduentzat

Maiatzean helduei zuzendutako antzerkia ikusteko aukera izango da. Maiatzaren 4an Morrison eta Gartzia antzezlana emango dute; 17an, berriz, Xentimorik gabe taularatuko dute Ramon Agirre eta Inazio Agirre aktoreek.


Azkoitian jaio zen Garbiñe Muguruza tenis jokalariaren aita

Garbiñe Muguruza tenis jokalariaren aita, Josetxo Muguruza, Azkoitian sortu zen, Illarra baserrian. Ondoren, Eibarrera (Gipuzkoa) joan ziren bizitzera; eta gaztetan, Venezuelara ezkondu zen. Han jaio zen Garbiñe Muguruza kirolaria, 1993an, Guatire hirian. Gaur egun, Bartzelonan (Herrialde Katalanak) bizi da.

Atzo, larunbata, jokatu zuen Muguruzak Wimbledon lehiaketako finala, Serena Willians estatu batuarraren aurka, eta galdu egin zuen. Willians munduko tenis jokalari onena bezala ikusten dute askok; sei aldiz irabazi du Wimbledon saria. Wimbledon munduko belarretako tenis txapelketarik zaharrena da, baita izen handiena duena ere. 1877an jokatu zen lehen edizioa, eta Londresen (Erresuma Batua) izan ohi da.


Bero handia datorrela ohartarazi dute

Araban eta Nafarroan nabarituko da gehien. Bihar joko dute goia termometroek.

Laburra izango bada ere, bero bolada datorrela ohartarazi dute metereologoek eta osasun agintariek. Nafarroan esaterako, termometroek gaur 38 gradura iritsiko direla eta bihar 40ra ohartarazi dute. Araba hegoaldean ere antzeratsu gerta daiteke. Izan ere, zenbat eta barnealderago eta sargoria handiagoa izango da. Kostaldean, brisak zertxobait arinduko du beroa.

Gaurkoa beroa izango bada ere, termometroek goia bihar joko dute metereologoen arabera. Ostegunean, berriz, nabarmen egingo du tenperaturak behera.

Beroak iraun bitartean ohiko neurriak hartzeko eskatu dute osasun agintariek: ordurik eguzkitsuenetan itzalean egoteko eta ahalegin fisiko handirik ez egiteko, zaharrekin eta haurrekin arreta berezia izateko eta ur eta likido asko edateko.